V Európe býva problém so snehom, Velez-Zuzulová za ním odletela

Uplynulá zima bola pre 32-ročnú stálicu vo svojom odvetví podľa jej vlastných slov najúspešnejšia a najkrajšia v kariére.

ANNECY. Slovenská slalomárka Veronika Velez-Zuzulová už v utorok odlieta na sústredenie do Južnej Ameriky, kde chce nabrať tréningovú pohodu pred vstupom do novej sezóny Svetového pohára alpských lyžiarok. Uplynulá zima bola pre 32-ročnú stálicu vo svojom odvetví podľa jej vlastných slov najúspešnejšia a najkrajšia v kariére, prvú a podstatnú časť letnej prípravy pred tou ďalšou už má za sebou. "Zatiaľ ide všetko podľa plánu. Mám za sebou niekoľko týždňov kondičného tréningu. Tiež štyri týždne na lyžiach, z toho tri na francúzskom ľadovci v Les Deux Alps a týždeň v Saas Fee vo Švajčiarsku. V utorok už odlietam do Argentíny na tradičné miesto do strediska Ushuaia, kde sa budem pripravovať najbližšie tri týždne, z toho na snehu to bude 15 dní. Už sa teším na zimný sneh v Južnej Amerike. Tam sa inak testuje materiál ako v lete v Európe," referovala Velez-Zuzulová. Druhá najlepšia slalomárka uplynulej sezóny cestuje do Argentíny opäť v spoločnosti najlepších francúzskych reprezentantiek v technických disciplínach, s ktorými sa dlhodobo pripravuje. Velez-Zuzulová vysvetlila, prečo sa rozhodla pre kľúčové sústredenie pred sezónou až v septembrovom termíne. "Posledné roky býva v tomto čase v Európe problém so snehom na ľadovcoch. Na druhej strane, po príchode z Južnej Amerike sa už zvyknem cítiť dobre na lyžiach a do začiatku prvých pretekov v sezóne už nezostáva až tak veľa času. Potom to už bude len o dolaďovaní detailov," skonštatovala Velez-Zuzulová. V jej slalomárskom tíme nastala pred sezónou jedna zmena. Má nového servismana - Slovinca Dušana Kapša, ktorý by ju mal sprevádzať počas celého nastávajúceho súťažného ročníka, ktorého vrcholom okrem pretekov Svetového pohára budú majstrovstvá sveta vo švajčiarskom Sankt Moritzi. "Prečo nový servisman? Bolo to miesto v mojom tíme, kde som mala pocit, že sa ešte môžem zlepšiť. Tento Slovinec predtým spolupracoval s ich skvelým slalomárom Jurem Koširom, nemeckým mužským tímom či Talianom Massimilianom Blardonem," pridala ďalšie informácie Velez-Zuzulová. Víťazka dvoch januárových slalomov SP v rakúskom Flachau priznala, že v medzisezónnom období nestihla poriadnu dovolenku, ale pár zaujímavých akcií absolvovala. Napríklad bola jedným z hostí v talkshow známeho českého moderátora a herca Jana Krausa a pred pár dňami sa v Berlíne zúčastnila na svetovej premiére nového automobilu Škoda Kodiaq. Tam sa dokonca stretla s cyklistom Petrom Velitsom, trojnásobným majstrom sveta v tímovej časovke. "Krausa som sa trochu obávala, ako to dopadne, ale bolo to v pohode. O Velitsovi som vedela, že bude na prezentácii. Stretli sme sa spolu prvýkrát. Aj z neho som mala dobrý pocit," doplnila Velez-Zuzulová.


Štvrtoligová Petržalka získala ďalšiu veľkú posilu, prichádza Piroska

Už predtým tím Bratislava FC Petržalka Akadémia posilnili bývalí reprezentanti Juraj Halenár a Peter Petráš.

BRATISLAVA. Nováčik a líder štvrtej najvyššej slovenskej futbalovej súťaže IV. ligy Bratislava FC Petržalka Akadémia získal do konca kalendárneho roka do kádra výraznú posilu. Do Petržalky sa vrátil dvadsaťdeväťročný bývalý reprezentant Slovenska Juraj Piroska, ktorý s mužstvom už dlhší čas trénoval. Informuje o tom web FC Petržalka Akadémia. Niekdajší hráč Senice, Slovana Bratislava, Myjavy či Skalice Piroska môže nastúpiť už v nedeľňajšom domácom stretnutí proti FK Karpaty Limbach. "Týmto sa chcem odvďačiť celému klubu, ktorý mi v letnej príprave podal pomocnú ruku. Počas môjho pôsobenia by som chcel pomôcť klubu najlepšie, ako budem môcť," povedal Piroska pre web sportky.sk. "Juraj s nami už dlhšie trénuje a keďže nenašiel vhodný angažmán, rozhodol sa, že nám do zimy pomôže aj napriek tomu, že aj v tomto neskoršom období mal niekoľko ponúk," priznal generálny manažér petržalského klubu Andrej Kalina. "Sme radi, že sa ku nám vracia ďalší bývalý hráč, ktorý je rozhodnutý pomôcť Petržalke k návratu vyššie," dodal. V auguste sa do Petržalky vrátili iní niekdajší slovenskí reprezentanti Peter Petráš a Juraj Halenár, ktorý je so 125 gólmi najlepším kanonierom v histórii najvyššej slovenskej súťaže.


AKTUALIZOVANÉ 16:10Volkswagen plánuje zrušiť 30-tisíc pracovných miest

Automobilka chce ročne ušetriť 3,7 miliardy eur.

BERLÍN. Nemecká automobilová skupina Volkswagen plánuje vo svojej hlavnej značke VW do roku 2025 zrušiť 30-tisíc pracovných miest. Z toho 23-tisíc pozícií zanikne v Nemecku. Plán, ktorý predstavilo vedenie spoločnosti, má automobilke pomôcť od roku 2020 ušetriť ročne 3,7 miliardy eur (100 miliárd korún), zlepšiť ziskovosť jej hlavnej divízie a po emisnom škandále získať financie na presun k elektrickým a autonómnym autám. Koncern Volkswagen zamestnáva podľa agentúry DPA po celom svete viac ako 624-tisíc ľudí, z toho v Nemecku 282-tisíc. Okrem Nemecka počíta automobilka s rušením pracovných miest v Argentíne a Brazílii. Zároveň plánuje Volkswagen investovať vysoké sumy do budúcnosti. Hlavná značka VW by mala v nemeckých závodoch v najbližších piatich rokoch vynaložiť 3,5 miliardy eur, zameria sa hlavne na výrobu elektrických vozidiel a na nové digitálne aktivity. Vďaka tomu vznikne v Nemecku 9-tisíc nových pracovných miest. Dohoda o znižovaní nákladov a o investíciách, ktorú vedenie uzavrelo so zástupcami odborov, otvára cestu pre vytvorenie novej stratégie, uviedol riaditeľ značky VW Herbert Diess. Táto stratégiu majú predstaviť v nadchádzajúcich týždňoch, napísala agentúra Reuters. Generálny riaditeľ skupiny Matthias Müller uviedol, že plán je "najväčším reformným balíkom v histórii hlavnej značky". Znižovanie počtu pracovných miest by malo byť založené na dobrovoľnom odchode, napríklad v podobe predčasného dôchodku, a nie na prepúšťaní. Vďaka zníženiu počtu zamestnancov sa má produktivita v nemeckých závodoch zlepšiť o 25 percent. Koncern Volkswagen výrazne zasiahol škandál s manipuláciou merania emisií. Volkswagen vlani v septembri priznal, že po celom svete nainštaloval do zhruba 11 miliónov naftových áut softvér, ktorý umožňuje manipuláciu. Pri jazde potom autá produkujú výrazne viac emisií ako pri kontrolných testoch. Urovnanie škandálu bude firmu stáť miliardy eur. Moderné odbory Volkswagen považujú za vysoko nepravdepodobné, že by avizované šetrenie a prepúšťanie v nemeckom koncerne akýmkoľvek spôsobom zasiahlo závod v Bratislave. Ako v piatok uviedol predseda odborov Volkswagen Zoroslav Smolinský, skôr očakávajú, že výroba v bratislavskom závode sa bude aj naďalej rozširovať a ponuka pracovných miest bude ešte vyššia. "Vzhľadom na rozšírenie výroby o nové modely z kategórie exkluzívnych vozidiel koncernu Volkswagen hľadáme do našich radov ďalších kvalifikovaných zamestnancov," uviedol Smolinský. Predseda odborov vyslovil nádej, že aj naďalej platí dohoda vedenia slovenského Volkswagenu s odbormi z konca minulého roka a žiadne šetriace opatrenia nebudú prijaté bez prerokovania a súhlasu oboch strán. "Z pozície väčšinovej odborovej organizácie vo Volkswagene sme pripravení pracovať na plný výkon, rokovať s vedením spoločnosti a zastupovať všetkých zamestnancov Volkswagenu. Budeme aj naďalej stáť za udržaním pracovných miest a vysokého štandardu podmienok zamestnancov v slovenskom Volkswagene," vyhlásil Smolinský.


Nór dostal za členstvo v Islamskom štáte sedem a pol roka

Muž na súde priznal, že ho členovia Islamského štátu pri príchode do Sýrie privítali, ale poprel obvinenia.

OSLO. Nórsky súd v pondelok odsúdil 34-ročného muža na sedem a pol roka väzenia za členstvo v Islamskom štáte a za bojovanie v radoch tejto teroristickej skupiny v Sýrii. Okresný súd v nórskej metropole Oslo uviedol, že odsúdený Nór odcestoval v novembri 2014 do Sýrie, kde sa zúčastnil na rôznych výcvikových programoch Islamského štátu vrátane výcviku narábania so zbraňami. Muža, identifikovaného nórskou stanicou NRK ako Kristian Michelsen, zatkli turecké úrady v roku 2016 na turecko-sýrskej hranici a odovzdali Nórsku. Nór na súde priznal, že ho členovia Islamského štátu pri príchode do Sýrie privítali, ale poprel obvinenia a vyhlásil, že čoskoro prehodnotil svoj úmysel stať sa ich členom. Obhajkyňa Siri Langsethová povedala pre stanicu NRK, že muž sa proti verdiktu odvolá. Prokuratúra žiadala deväť rokov väzenia, informovala tlačová agentúra AP.


Vo viacerých krajoch hrozí dopoludnia hmla

BRATISLAVA. V pondelok do 12.00 h hrozí hmla v Banskobystrickom, Košickom a Prešovskom kraji. Slovenský hydrometeorologický ústav (SHMÚ) vydal výstrahu prvého stupňa. Hmla vzniká pri poklese teploty vzduchu pod rosný bod, objasňuje SHMÚ na svojej webovej stránke. V mestách, kde je vysoká koncentrácia škodlivín vo vzduchu, hmla vznikne, aj keď sa teplota vzduchu k teplote rosného bodu len priblíži. Hmla dokáže veľmi podstatne znížiť dohľadnosť.


Žena, ktorí obvinila Neymara zo znásilnenia, prišla o právnikov

Obvinenie

Neymar poprel obvinenie

Policajná jednotka

Právnici

Video z hotela

Vypočúvanie Neymara

RIO DE JANEIRO. Žena, ktorá obvinila brazílskeho futbalistu Neymara zo znásilnenia, prišla o svojich právnikov. Advokátska kancelária z prípadu odstúpila pre rozpory vo výpovedi svojej klientky. Informovala o tom televízna stanica Globo. Nemenovaná Brazílčanka podala v piatok oznámenie na policajnej stanici v Sao Paule, že ju Neymar 15. mája znásilnil v parížskom Hoteli Sofitel Paris Arc de Triomphe. Údajná obeť ale podľa svojich právnikov najprv tvrdila, že na ňu fyzicky zaútočil, potom výpoveď zmenila a hovorila o znásilnení. Hráč Paríža St. Germain obvinenie poprel. Podľa svojich slov sa chytil do pasce a žena ho vydiera. Neymar môže mať problémy aj kvôli tomu, že v rámci svojej obrany zverejnil na sociálnej sieti komunikáciu s údajnou obeťou cez WhatsApp. Preto prípad vyšetruje nielen štátna polícia, ale aj jednotka kybernetickej kriminality. Podľa nej nie je v poriadku, že futbalista zverejnil intímne fotografie ženy bez jej súhlasu. "Dávam prednosť počítačovému zločinu pred prípadom znásilnenia," komentoval to hráčov otec a zároveň manažér Neymar da Silva Santos. "Chránil svoj imidž, svoje meno. Potreboval sa obhájiť rýchlo. Najlepšie je byť úprimný a ukázať, čo sa skutočne stalo," dodal.


Zomrel Václav Vorlíček, režisér Arabely či Troch orieškov pre Popolušku

Zomrel Vorlíček

Najlepšie filmy

Nekrológ

Archívny rozhovor

PRAHA, BRATISLAVA. Vo veku 88 rokov zomrel Václav Vorlíček. Český režisér skonal v utorok večer v pražskej nemocnici. Portálu Blesk.cz to potvrdil Vorlíčkov dlhoročný priateľ Zdeněk Zelenka. Vorlíček sa preslávil dielami ako Tri oriešky pre Popolušku, Pane, vy ste vdova!, či seriálom Arabela. Narodil sa v 3. júna 1930 v Prahe. Réžiu, ktorej sa venoval celý život, študoval na pražskej FAMU. Zdravotné problémy ho trápili už od jesene 2017, v roku, v ktorom ho na Medzinárodnom filmovom festivale v Karlových Varoch ocenili za mimoriadny prínos kinematografii. Začiatkom nasledujúceho roku mu lekári na pľúcach diagnostikovali rakovinový nádor. Režisér svoje ochorenie nemedializoval a preto aj ožarovanie podstupoval tajne v nemocnici v Ostrave.


Začali sa prijímacie skúšky na stredné školy a osemročné gymnáziá

Bez skúšok môžu prijať najlepších z Testovania 9, najväčší záujem je o gymnázia a odborné školy.

BRATISLAVA. Pre deviatakov sa začalo prvé kolo prijímacích skúšok na stredné školy, pre štvrtákov základných škôl na osemročné gymnáziá. Druhý termín prijímacích skúšok je naplánovaný na štvrtok 17. mája. Výsledky prijímacích skúšok musí škola zverejniť na svojej výveske do troch dní odo dňa konania druhého termínu. Ako informoval odbor komunikácie a protokolu rezortu školstva, na väčšine škôl sú prijímacie skúšky zo slovenského jazyka a literatúry a z matematiky. Odborné školy môžu podľa zamerania overovať vedomosti aj z iných predmetov, ako sú napríklad chémia, biológia či cudzie jazyky. Bez skúšok môžu školy prijať iba tých žiakov, ktorí v Testovaní 9 dosiahli v každom predmete samostatne úspešnosť najmenej 90 percent, o čom rozhoduje riaditeľ strednej školy. Pri rozhodovaní o prijatí taktiež zohľadní, či je uchádzač úspešným riešiteľom predmetovej olympiády alebo víťazom súťaže, ktorá súvisí s odborom vzdelávania, o ktorý sa uchádza. V aktuálnom školskom roku je na základných školách a špeciálnych základných školách približne 39 000 deviatakov. Podľa rezortu školstva najväčší záujem medzi deviatakmi je o gymnáziá a stredné odborné školy bez prívlastku. Nasledujú obchodné akadémie, stredné zdravotnícke školy a stredné priemyselné školy. Stredné školy nahlásili školským výpočtovým strediskám viac ako 61 200 voľných miest pre školský rok 2018/2019. Tento počet plánovaných miest pritom presahuje o zhruba 57 percent reálny počet žiakov deviateho ročníka základných škôl.


Čaputová ocenila prvé kroky pri očiste súdnictva

Prezidentka privítala začatie disciplinárnych konaní voči niektorým sudcom.

BRATISLAVA. Prezidentka Zuzana Čaputová ocenila, že sa začali disciplinárne konania v súvislosti s niektorými sudcami. Rovnako víta aj to, že sa viacerí dištancovali od medializovaných informácií o niektorých sudcoch. Považuje to za dobrý prvý krok. "Vnímam to ako dobrý a cenný krok reflexie alebo hodnotového vymedzenia sa sudcov, pretože chyby niektorých ľudí môžu vrhať zlé svetlo na celú justíciu," zdôraznila. Poukázala pri tom aj na stanoviská samotných sudcov, rady prokurátorov, etickej komisie či súdnej rady. Ako prvý hodnotný pozitívny krok označila začatie disciplinárnych konaní. Zdôraznila, že to umožnilo pozastavenie výkonu funkcie niektorých sudcov. Koncom augusta polícia zaistila mobilné telefóny viacerým sudcom. Súviselo to s podozreniami zo spáchania trestných činov zneužitia právomoci verejného činiteľa, korupcie a podplácania.


Vojnu turistom vyhlásili aj ďalší. Pridali sa Benátky a Hvar

Európou sa šíria protituristické protesty. Napätie medzi turistami a miestnymi nepodceňuje ani OSN.

BARCELONA, BRATISLAVA. Zvyšujú ceny, robia neporiadok, v meste sa prechádzajú v plavkách a čoraz viac pôvodných obyvateľov sa aj preto radšej sťahuje inam. Turisti okrem peňazí prinášajú do krajín ako Španielsko, Francúzsko či Taliansko aj problémy. Napätie medzi nimi a miestnymi túto letnú sezónu stúpa najmä v španielskej Barcelone. Už dávnejšie tam vzniklo hnutie, ktoré proti prílevu turistov protestuje. Jeho členovia sprejujú turistické autobusy, prepichávajú pneumatiky na autobusoch a návštevníkov vyháňajú aj nápismi nasprejovanými na stenách historických budov. Hnutie sa však v posledných týždňoch šíri po celej Európe. Minulý mesiac proti turistom protestovali aj tisíce obyvateľov Benátok. Mesto malo ešte po druhej svetovej vojne takmer stotisíc obyvateľov, dnes je to len asi polovica. Ročne tam pritom prichádza 20 miliónov návštevníkov z celého sveta. Problém si uvedomuje už aj Svetová organizácia pre turizmus, ktorá patrí do štruktúr OSN. Jej generálny sekretár Taleb Rifai pre Guardian priznal, že protituristické nálady sú „vážne“ a problém treba riešiť. (počet zahraničných turistov ročne, údaje sú za rok 2015) „Je potrebné zaistiť, aby bol turizmus obohajucúci tak pre návštevníkov, ako aj pre hostiteľov. Potrebujeme silnú udržateľnú turistickú politiku,“ upozorňuje Rifai. UNWTO navrhuje viacero praktických riešení, ako problém riešiť. Odporúča napríklad motivovať turistov, aby navštevovali aj menej známe pamiatky a nekoncentrovali sa v takých množstvách na tých najznámejších. V Benátkach však na turistov idú tvrdšie. Tamojšia radnica ešte začiatkom tohto leta zakázala udeľovanie licencií na nové ubytovne pre turistov. Na najexponovanejších miestach tiež pribudli „turistické počítadlá“. Ak systém vyhodnotí, že sa tam zhromažďuje príliš veľa ľudí naraz, ďalším zakáže vstúpiť tam. V chorvátskom Dubrovníku zase na kompy pre turistov nainštalovali kamery. Často sa totiž stávalo, že lode boli preťažené. Primátor chorvátskeho ostrova Hvar zase zaviedol pokuty pre turistov, ktorí sa na verejnosti správajú „zvrhlo“.


Ďalšie sankcie pre Kremeľ. McCain chce Rusko potrestať za údajný zásah do volieb v USA

Rusko je podľa neho hrozbou pre samotné základy demokracie.

VILNIUS. Americký senátor John McCain vo štvrtok vyzval na uvalenie sankcií na Rusko pre jeho údajný pokus ovplyvniť výsledky prezidentských volieb v USA. Rusko je podľa neho "hrozbou pre samotné základy demokracie". Počas návštevy Litvy vo štvrtok McCain vyjadril pochybnosti o tom, že snahy Ruska naozaj ovplyvnili výsledky amerických volieb. Napriek tomu bude spoločne s ďalším republikánskym senátorom Lindseym Grahamom "vyvíjať nátlak, aby boli rozšírené sankcie voči Rusku za to, čo sa pokúsilo urobiť vo voľbách v USA". Graham povedal, že Rusko "vyvoláva nezhody v demokraciách na svojich hraniciach". Hovoril pritom o trojici bývalých sovietskych pobaltských republík - Estónsku, Litve a Lotyšsku. Republikáni McCain a Graham spoločne so senátorkou Demokratickej strany Amy Klobucharovou absolvujú v súčasnosti záverečnú etapu svojej cesty po trojici pobaltských republík, kde rokujú o bezpečnosti. Následne zamieria na Ukrajinu, do Gruzínska a nakoniec aj do Čiernej Hory.


NEKROLÓGThomas Hudner v Kórei riskoval život pre priateľa, zachrániť ho nedokázal

Za hrdinský čin z kórejskej vojny dostal medailu cti.

Je štvrtý december roku 1950, v kórejskej vojne už bojuje aj Čína. Mladý poručík Thomas Hudner (31. 8. 1924 – 13. 11. 2017) sleduje, ako sa k zemi rúti zostrelené lietadlo pilota, ktorý mu mal kryť chrbát. Afroameričan Ensign Brown musel núdzovo pristáť, Hudner sa ho spolu s ďalšími pilotmi snažil čo najbezpečnejšie navigovať. Nechcel som ho tam nechať napospas Číňanom. No pristávací manéver aj tak vyzeral hrozivo, ostatní boli presvedčení, že Brown nemohol prežiť. Keď však Thomas Hudner nechal svoj stroj klesnúť nižšie, všimol si, že jeho priateľ žije. Brown totiž otvoril kokpit a zamával. Jeho lietadlo však začínalo horieť a pilot v ňom zostal zakliesnený. Thomas Hudner sa vtedy rozhodol. Riskoval vlastný život, aby Brownovi pomohol. "Nechcel som ho tam nechať napospas Číňanom," povedal Hudner neskôr. Týmto činom si vyslúžil medailu cti. V námornej akadémii bol spolužiakom neskoršieho amerického prezidenta Jimmyho Cartera. Počas prvých rokov v armáde sa Hudner o lietadlá veľmi nezaujímal, no neskôr svoje zameranie prehodnotil. Skúšky pilota amerického námorníctva zložil rok pred osudnou misiou v Kórei. Ensigna Browna sa Hudnerovi napriek úpornej snahe zachrániť nepodarilo. Nedokázal uhasiť požiar jeho lietadla, ani dostať Browna von z kokpitu. Bol zakliesnený. Nepomohla mu ani amputácia nohy, o ktorú Brown sám požiadal. Nič nezmohol ani záchranný vrtuľník, ku zranenému sa dostal až pred zotmením. Podľa webu Herald News sa Hudner priatelil s vdovou a deťmi svojho priateľa Ensigna Browna až do posledných dní. Veterán z kórejskej vojny zomrel vo veku 93 rokov.


Desiatky migrantov sa vylodili na talianskom ostrove Lampedusa

Maltské úrady uviedli, že niekoľko lodí s utečencami doplávalo aj na Sicíliu a Sardíniu.

RÍM. Desiatky migrantov sa v stredu večer vylodili z dvoch lodí na talianskom ostrove Lampedusa. Informoval o tom Úrad vysokého komisára OSN pre utečencov (UNHCR). Prvá skupina pozostávajúca z 26 mužov a 20 žien doplávala do prístavu na 10 metrov dlhej drevenej lodi, ktorá vyplávala z Líbye v pondelok. UNHCR informoval, že skupina bola "veľmi unavená a bolo jej veľmi zima". Druhá skupina 20 ľudí tiež vyplávala z Líbye, ale na mori strávila až štyri dni, kým sa na Lampedusu doplavila. Spozorovala ju rybárska loď ďaleko od pevniny. Maltské ozbrojené sily minulý víkend uviedli, že niekoľko lodí s utečencami doplávalo na talianske ostrovy Sicília, Sardínia a Lampedusa. Talianske ministerstvo vnútra neodpovedalo na žiadosť o potvrdenie tejto informácie, uviedla agentúra DPA. Taliansko zaujíma tvrdý postoj k migrantom prichádzajúcim zo severnej Afriky. V posledných mesiacoch došlo k niekoľkým nezhodám medzi mimovládnymi organizáciami, ktoré sa snažia migrantov zachránených na mori privážať do Európy, a talianskou vládou, čo malo za následok, že niektorí migranti uviazli na mori po dobu niekoľkých dní.


Nemali dostatok dôkazov. Mená dvadsiatich dvoch ruských biatlonistov očistili

Pracovná komisia Medzinárodnej biatlonovej únie ešte stále rieši sedem prípadov manipulácie so vzorkami.

ANTERSELVA. Medzinárodná biatlonová únia (IBU) očistila mená dvadsiatich dvoch ruských reprezentantov, ktorí čelili dopingovým obvineniam. Pracovná komisia IBU však stále rieši sedem prípadov manipulácie so vzorkami, ku ktorým malo podľa druhej správy vyšetrovateľa Svetovej antidopingovej agentúry (WADA) Richarda McLarena prísť v rokoch 2011 - 2015. "V ďalších dvadsiatich dvoch prípadoch momentálne nemáme také dôkazy, aby sme ich mohli nejakým spôsobom ďalej udržať pod vyšetrovaním," uviedol pre portál iDnes.cz viceprezident IBU Ivor Lehoťan. Už v decembri pre obvinenia z manipulácie vzoriek na zimných olympijských hrách 2014 v Soči provizórne suspendovali dve ruské biatlonistky. Neskôr vyšlo najavo, že ide o Oľgu Viluchinovú a Janu Romanovovú. Konkrétne mená ruských biatlonistov, ktorých sa týka sedem zmienených prípadov, prezident únie Anders Besseberg odmietol uviesť. O možnom odobratí MS 2021 ruskému Ťumeňu sa bude rokovať na najbližšom zasadnutí exekutívy IBU, ktoré sa uskutoční 9. februára v rakúskom Hochfilzene. Vedenie IBU v nedeľu rozhodlo, že v roku 2017 zvolá mimoriadny kongres. ruských biatlonistov čelilo obvineniam z dopingu. Dvadsiatich dvoch už očistili, stále sa vyšetruje ešte sedem mien. Po sobotňajšom mimoriadnom zasadnutí exekutívy v talianskej Anterselve šéf únie Besseberg oznámil, že vedenie IBU formálne začalo konanie s ruským zväzom pre podozrenie z dopingu. Ruský zväz sa má do 5. februára vyjadriť, akú rolu hral v údajnom štáte riadenom dopingovom systéme. "Majstrovstvá sveta v Ťumeni sú otvorený prípad," povedal Lehoťan. "Niekedy je treba byť trpezlivý, aby sme mohli všetky záležitosti dostatočne rozkľúčovať a až potom vyniesť zodpovedný verdikt. Deviateho februára bude táto téma zo strany exekutívy IBU jasne pomenovaná a definovaná. Za určitých okolností môže exekutíva odobrať Ťumeňu šampionát," dodal pre iDnes.cz. Rusko zatiaľ uniklo prísnemu trestu, ktorým mohlo byť v krajnom prípade aj kompletné vyradenie reprezentácie zo SP i ďalších medzinárodných súťaží.


Pri nehode nákladného auta v Indii zahynulo najmenej 14 ľudí

Obete nehody sa viezli na korbe, vracali sa domov z predsvadobného obradu.

NAÍ DILLÍ. Najmenej 14 ľudí zahynulo v piatok na severe Indie pri nehode nákladného auta, ktoré sa po náraze do betónových zvodidiel na diaľnici zrútilo do riečneho kanála. Informovala o tom agentúra AP. Okrem mŕtvych si nehoda, ku ktorej došlo v štáte Uttarpradéš, vyžiadala aj 22 zranených. Podľa predstaviteľa miestnej polície sa obete nehody, ktoré sa viezli na korbe nákladného auta, vracali domov z predsvadobného obradu, pričom vodič s najväčšou pravdepodobnosťou zaspal a stratil kontrolu nad vozidlom. India je podľa oficiálnych údajov Svetovej zdravotníckej organizácie krajinou s najvyššou mierou úmrtnosti na cestách. Pri dopravných nehodách, spôsobených najmä prekračovaním povolenej rýchlosti, preplnenými komunikáciami či zlým stavom cestnej siete, ale aj samotných motorových vozidiel tam každoročne zomrie približne 140-tisíc ľudí. Podľa indického ministerstva dopravy to vlani bolo dokonca viac ako 146-tisíc osôb.


V piatok pozorujte meteorický roj, Leonidy dosiahnu maximum

Pôvodcom meteorov je kométa, ktorá obehne Slnko každých 33 rokov.

BRATISLAVA. Podvečer v piatok 17. novembra môžete aj na Slovensku pozorovať ďalší vesmírny úkaz. V tento deň dosiahne svoje maximum meteorický roj Leonidy. Leonidy sú každoročný úkaz, viditeľné sú prakticky celý november. Najintenzívnejšie sú v polovici mesiaca. Keďže je to roj meteorov s premenlivou aktivitou, "pre tento rok sa opäť predpovedá slabá aktivita s početnosťou okolo desať až pätnásť meteorov za hodinu," vysvetľuje pre SME Marek Husárik z astronomického ústav SAV. Keďže meteory sú pomerne rýchle - dosahujú rýchlosť 71 kilometrov za sekundu - zanechávajú na oblohe jasné stopy. Ako názov leoníd napovedá, radiant (pomyselný bod, z ktorého na oblohe vychádzajú) leží v súhvezdí Lev, presnejšie v okolí jeho hlavy. Tam treba roj hľadať. Pre tento rok sa maximum predpovedá na popoľudňajšie hodiny, kedy na Slovensku začína tma. Aj keď súhvezdie Leva vychádza až po deviatej hodine večer, Leonidy uvidíte už skôr, stačí sa len dívať smerom na východný obzor, dopĺňa Husárik. Mesiac bude v piatok deň pred novom, jeho žiara teda pozorovanie nenaruší. Ak by počasie neprialo, Leonidy sa dajú vidieť aj nasledujúce dni. Materským telesom prachových častíc roja je periodická kométa 55P/Tempel-Tuttle, ktorú objavili v roku 1865. Okolo Slnka obehne raz za 33 rokov. Naposledy sa k nám kométa priblížila v roku 1988. Ďalšie silnejšie leonidické roje uvidíme až v roku 2031. Roj je výnimočný výraznou opakujúcou sa aktivitou, keď môže mať výdatnosť až niekoľko sto meteorov za hodinu. V najbližších dňoch sa okrem Leonidov stále dajú pozorovať aktívne Severné a Južné Tauridy, ktorých radiant leží v súhvezdí Býk. Aj keď Tauríd nie je veľa, na oblohe sú veľmi jasné. Ak by ste si v piatok ráno chceli privstať, dá sa pozorovať zoskupenie Venuše, Jupitera a úzkeho kosáčika Mesiaca nízko nad obzorom. Treba si však nájsť miesto, na ktorom vám okolie poskytne nerušený výhľad. "Východniari sa môžu kochať asi od pol šiestej ráno, západniari až krátko pred šiestou hodinou," dodáva Husárik.


Europarlament podporil nariadenie o bezpečnosti dodávok plynu v Únii

Energetická bezpečnosť je jedným z kľúčových prvkov Energetickej únie.

BRUSEL. Európska komisia privítala silnú podporu poslancov Európskeho parlamentu nového nariadenia o bezpečnosti dodávok plynu. Cieľom iniciatívy z dielne exekutívy Európskej únie (EÚ), ktorá v tejto oblasti po prvý raz uplatňuje zásadu solidarity, je zabrániť krízam v oblasti dodávok plynu, aké postihli Európanov v rokoch 2006 a 2009. Nové pravidlá zavádzajú princíp solidarity v prípade prerušenia dodávok plynu v niektorej z členských krajín Únie. Znamenajú regionálne koordinovaný a spoločný prístup k opatreniam na zaistenie bezpečnosti dodávok medzi členskými štátmi EÚ. Plyn pokrýva približne štvrtinu dopytu po energii v EÚ. Očakáva sa, že súčasný ročný dopyt EÚ vo výške približne 400 miliárd kubických metrov zostane stabilný v nadchádzajúcich rokoch. Únia dováža približne 65 % spotrebovaného plynu, hlavnými dodávateľmi sú Rusko, Nórsko a Alžírsko. Nové nariadenie pre EÚ vytvára lepšiu pozíciu na prípravu a riadenie kríz s nedostatkom plynu. Zásada solidarity znamená, že členské štáty v prípade vážnej krízy budú musieť pomôcť svojim susedom, aby domácnosti a základné sociálne služby v postihnutej krajine neostali bez tepla. Komisia vo svojej správe pre médiá zdôraznila, že zabezpečenie dodávok energie európskym spotrebiteľom je jedným zo základných pilierov energetickej únie, ktorú má v exekutíve EÚ na starosti slovenský eurokomisár Maroš Šefčovič. Ten zopakoval, že energetická bezpečnosť je jedným z kľúčových prvkov Energetickej únie. "V tejto súvislosti bola v centre našej stratégie solidarita, užšia regionálna spolupráca a väčšia transparentnosť zmlúv o plyne. Aj preto vítam dnešné hlasovanie Európskeho parlamentu. Sľubovali sme našim občanom, že sa nemusia obávať, že v budúcnosti budú vystavení chladu kým budú zaistené dodávky plynu," uviedol Šefčovič. S novými pravidlami sme lepšie pripravení zabrániť novým plynovým krízam a zvládať ich. Eurokomisár pre klimatické opatrenia a energetiku Miguel Arias Caňete spresnil, že pozícia europarlamentu posilnila energetickú bezpečnosť v Európe a vedie k zvyšovaniu solidarity a spolupráce medzi členskými štátmi. "S novými pravidlami sme lepšie pripravení zabrániť novým plynovým krízam a zvládať ich," odkázal. Podľa princípu väčšej transparentnosti plynárenské spoločnosti budú musieť oznamovať uzatváranie dlhodobých zmlúv, ktoré sú dôležité z hľadiska bezpečnosti dodávok, čiže ak predstavujú najmenej 28-percentný podiel ročnej spotreby plynu v členskom štáte. Revidované nariadenie o bezpečnosti dodávok plynu - po jeho odobrení europarlamentom a Radou, vojde do platnosti 20 dní po jeho zverejnení v Úradnom vestníku Európskej únie.


Matka Natálie z centra Čistý deň podala na Tomáša trestné oznámenie

Erik Tomáš povedal, že matke Natálie sa ľudia v jej okolí vyhrážajú a donútili ju podať oznámenie. Viní SaS.

BRATISLAVA. Mediálny poradca premiéra Roberta Fica Erik Tomáš v stredu odmietol, že matka Natálie, ktorú mali zneužiť v resocializačnom centre v Galante, plánuje podať trestné oznámenie. Vo štvrtok ráno však prišla na generálnu prokuratúru a trestné oznámenie na premiérovho poradcu podala. Informuje o tom portál pluska.sk. Má totiž dôvodné podozrenie, že došlo k naplneniu skutkovej podstaty trestného činu zneužívania právomoci verejného činiteľa a tiež neoprávnenému porušeniu tajomstva listiny alebo inej písomnosti. Matka Natálie sa po podaní trestného oznámenia stretla s námestníkom generálneho prokurátora pre trestný úsek Petrom Šufliarskym. „Dôvodom prijatia bolo podozrenie zo závažnej trestnej činnosti, ktorej obeťou má byť maloletá,“ uviedla hovorkyňa Generálnej prokuratúry Andrea Predajňová s tým, že matka poskytla námestníkovi relevantné informácie, ktoré sa stanú podkladom pre pôsobenie prokurátora. Spolu s matkou navštívila Šufliarskeho aj občianska aktivistka Monika Kozelová. Tá novinárom povedala, že išlo o informatívne stretnutie, na ktorom poskytla matka svoj pohľad na celú kauzu. „Poradil jej, ako zaniesť Natáliine listy matke do spisu,“ povedala Kozelová novinárom. Erik Tomáš v reakcii na podanie trestného oznámenia povedal, že matke Natálie sa ľudia v jej okolí vyhrážajú a donútili ju ho podať za to, že na minulotýždňovej tlačovej konferencii citoval z listu Natálie údajne bez jej súhlasu. "To čo predvádzajú predstavitelia SaS, je neakceptovateľné a za hranicou štandardného politického súboja. Od začiatku to pôsobí ako organizovaný útok na vládu a teraz sa to potvrdilo," povedal Tomáš s tým, že je politik, ktorý nechce a nebude klamať. "Matke Natálie nič nezazlievam, nehnevám sa na ňu a odkazujem, že má u mňa kedykoľvek dvere otvorené, a rovnako aj jej dcéra," uistil.  Tomáš potvrdil, že sa v stredu (28. 9.) s matkou Natálie Drahomírou stretol. "Sama o to požiadala. Urobil som to, čo som sľúbil, že sa stretnem so všetkými aktérmi kauzy. Hneď na začiatku rozhovoru mi povedala, že na mňa nechce ani nikdy nechcela podať trestné oznámenie. Pre mňa bola táto téma uzavretá," popisoval udalosti Tomáš. Poslanec uviedol, že potom sa asi 90 minút bavili o samotnom prípade. "Na záver som povedal, že o tomto stretnutí chcem informovať médiá cez status na sociálnej sieti, ale neurobím tak bez toho, kým mi matka Natálie neschváli každú jednu vetu a každé slovo. Predpokladal som, čo sa môže diať, preto som si dával pozor," vysvetlil svoje konanie Tomáš. Vyhlásenie o stretnutí podľa jeho slov spísali spolu s Drahomírou, pričom ona sama mala trvať na vete, že nikdy nechcela ani nechce podať na Tomáša trestné oznámenie. "Po napísaní vyhlásenia som matke Natálie dvakrát to vyhlásenie prečítal, prečítala si ho aj ona už za prítomnosti dvoch svedkov a následne môj status podpísala," konštatoval Tomáš a novinárom ukázal list papiera, na ktorom je text statusu a tvrdenie, že tento status zodpovedá obsahu rozhovoru. Podpísaní sú Tomáš aj Drahomíra. Večer po ich stretnutí aktivistka Monika Kozelová rozoslala do médií tlačovú správu, kde tvrdila, že Tomáš o trestnom oznámení zavádzal a že na stretnutí nevedel matke ani doložiť písomne povolenie na zverejnenie listu Natálie. "O trestnom oznámení som nezavádzal, dôkazom je podpísaný status. Písomný súhlas na zverejnenie listu som matke nepredložil, lebo si ho nepýtala. Tu je písomný súhlas Natálie so zverejnením listu," ukázal Tomáš ďalší doklad novinárom. Po Kozelovej tlačovej správe sa chcel Tomáš Drahomíry opýtať, či naozaj chce podať na neho trestné oznámenie. Najskôr sa mu s ňou spojiť nepodarilo, okolo 21.00 h sa mu však Drahomíra ozvala telefonicky sama. "Plakala. Povedala, že o našom rozhovore nechce klamať, ale ľudia okolo nej sa jej vyhrážajú, že ak nepodá trestné oznámenie, nechajú ju v tom samú a už jej nebudú môcť pomôcť. Ospravedlnila sa mi s tým, že mi toto nemôže urobiť, že mi zavolá dnes (štvrtok, pozn. red.) ráno o 8.00 h a všetko uvedie na pravú mieru. Dnes ráno sa však už neozvala," zdôraznil Tomáš a pridal ďalšie slová. "Kto je údajná aktivistka Monika Kozelová? Je to apolitická osoba? Je to asistentka podpredsedníčky parlamentu Lucie Nicholsonovej (SaS), má zmluvu s Kanceláriou Národnej rady SR a zároveň kandidovala vo voľbách za SaS. Kto otvoril a neuveriteľným spôsobom nafúkol túto citlivú tému? Natália Blahová z SaS. Kto okydáva cez médiá? Poslanci za SaS. Kruh je uzavretý. Chcem organizovanej bande SaS povedať, že nič a nikto ma nezastaví pri hľadaní pravdy nech už je akákoľvek," uzavrel poslanec. Tomáš matke údajne dal po spoločnom stretnutí podpísať zápisnicu s údajne pravdivými informáciami, v ktorej sú fakty, o ktorých sa bavili. "Vzhľadom na to, že matka nemala pri sebe okuliare na čítanie, Erikovi Tomášovi dôverovala a správu podpísala. Až neskôr, keď si správu prečítala, skonštatovala, že Erik Tomáš jej dal podpísať správu, v ktorej zásadné údaje neboli pravdivé," uvádza matka sa vo vyhlásení. Tomáš po spoločnom stretnutí tvrdil, že matka na neho trestné oznámenie podať nechcela, podľa nej samotnej mu však povedala len to, že podanie oznámenia zváži. "Matka situáciu prehodnotila, zvážila a rozhodla sa, že trestné oznámenie na Erika Tomáša podá vo štvrtok ráno a to na generálnu prokuratúru," uvádza sa vo vyhlásení. Monika Kozelová je podľa vyhlásenia SaS dlhoročná aktivistka, ktorá "nešťastnej a dezorientovanej matke Natálie ponúkla svoju pomoc a tá ju aj prijala". Tomášove narážky, že Kozelová matku zastrašuje a núti ju robiť kroky proti nemu, sú "podlou vypočítavosťou". "Dôrazne ho žiadame, aby krotil svoju zranenú samoľúbosť, nevymýšľal si neexistujúce sprisahania proti sebe a nezraňoval ľudí, ktorí už bez tak trpia tým, že sa nemôžu dovolať spravodlivosti," napísala v reakcii hovorkyňa SaS Katarína Svrčeková. Pripomenula, že poslankyňa Natália Blahová zverejnila informácie o neprípustných praktikách v resocializačnom centre Čistý deň so zámerom upozorniť štátne orgány, médiá i verejnosť na vážnosť situácie. Strana SaS zodpovednosť za danú situáciu nikdy neprisúdila vysokým predstaviteľom štátu. "Podstatné je totiž to, aby štátne orgány objektívne vyšetrili podozrenia a prijali adekvátne opatrenia," uvádza sa vo vyhlásení s tým, že za daný stav zodpovedá vedenie Čistého dňa, vyšetrovateľ, ktorý skúmal trestné oznámenia, prokurátor, ktorý na jeho konanie dozeral, ako aj pracovníci Ústredia práce, sociálnych vecí a rodiny. "Opozično-koaličný spor z tejto poľutovaniahodnej záležitosti robí najmä poslanec a mediálny poradca premiéra Erik Tomáš. A robí to z jediného dôvodu, lebo sa prezradilo, že poskytoval rady vedeniu resocializačného centra Čistý deň," uzatvára SaS s tým, že Tomáš by sa mal vzdať poslaneckého mandátu.


Zelenskyj odštartoval oficiálnu návštevu Turecka

Ukrajinský prezident má v pláne aj schôdzku s predstaviteľmi komunít Ukrajincov a krymských Tatárov.

ANKARA. Ukrajinský prezident Volodymyr Zelenskyj pricestoval v stredu na dvojdňovú oficiálnu návštevu Turecka. Lietadlo s hlavou štátu pristálo na letisku v Ankare v popoludňajších hodinách, informoval korešpondent agentúry Ukrinform. Zelenskyj začal svoju návštevu kladením kvetov v mauzóleu Mustafu Kemala Atatürka. Ukrajinský prezident má v pláne aj schôdzku s predstaviteľmi komunít Ukrajincov a krymských Tatárov a zúčastní sa na slávnostnom otvorení novej administratívnej budovy krymskotatárskej diaspóry. Neskôr sa stretne s tureckým prezidentom Recepom Tayyipom Erdoganom. Večer vystúpia na spoločnej tlačovej konferencii. Následne Zelenskyj odcestuje do Istanbulu. Vo štvrtok sa tam zúčastní na obchodnom fóre a stretne sa s patriarchom konštantínopolským Bartolomejom. Zelenskyj navštívi aj podnik Bayraktar Makina, ktorý dodáva Ukrajine turecké útočné drony Bayraktar TB2.


Ľadovce sa topia rýchlejšie, ako vedci predpokladali

Ľadovce sa v súčasnosti topia päťkrát rýchlejšie ako v 60. rokoch minulého storočia.

WASHINGTON. Ľadovce sa topia rýchlejšie, ako si vedci mysleli. Každý rok prídu o 369 miliard ton snehu a ľadu, pričom viac ako polovica z tohto množstva sa týka Severnej Ameriky. Riaditeľ Svetového strediska pre monitorovanie ľadovcov Michael Zemp povedal, že podla najkomplexnejšej štúdie o svetových ľadovcoch je to o 18 percent viac, ako medzinárodný panel vedcov vypočítal v roku 2013. Ľadovce sa v súčasnosti topia päťkrát rýchlejšie ako v 60. rokoch minulého storočia, pričom tento proces sa stále zrýchľuje. Topenie ľadovcov nastáva v dôsledku globálneho otepľovania. Štúdiu zverejnili v pondelok v magazíne Nature.


Ľudí, ktorí bankrotujú, na Slovensku pribúda

V medziročnom porovnaní sa počet vyhlásených bankrotov zvýšil o 22,3 percenta.

BRATISLAVA. Počas prvých ôsmich mesiacov tohto roka vyhlásilo osobný bankrot 503 obyvateľov Slovenska. V porovnaní s rovnakým obdobím minulého roka to predstavuje nárast o 22,3 %. Vyplýva to z analýzy spoločnosti CRIF – Slovak Credit Bureau (CRIF SK), ktorá spravuje úverové registre bankových aj nebankových inštitúcií. Ako ďalej spoločnosť informovala, súdy povolili oddlženie, tzv. skúšobné obdobie, 91 fyzickým osobám, čo je o 33,82 % viac ako v minulom roku. Do konca augusta tohto roku bolo oddlžených 27 fyzických osôb, čo je v medziročnom porovnaní o 22,86 % menej. „Nakoľko návrh novely zákona o konkurze a reštrukturalizácii, tak ako bol predložený do pripomienkového konania, má za cieľ zvýšiť uplatniteľnosť inštitútu osobného bankrotu, a to aj pre nemajetných dlžníkov, očakávame, že po nadobudnutí účinnosti novely sa počet osobných bankrotov výraznejšie zvýši," uviedla hlavná analytička CRIF SK Jana Marková. Počet osobných bankrotov podľa informácií CRIF SK medziročne rastie od roku 2010. V máji 2016 bolo vyhlásených 85 osobných bankrotov, čo je doteraz historicky najviac osobných bankrotov vyhlásených v jednom mesiaci na Slovensku. Z regionálneho pohľadu najviac osobných bankrotov vyhlásili v Banskobystrickom kraji - 90, nasleduje Bratislavský so 75 a Košický kraj so 68 bankrotmi. Najmenej ich bolo v Trenčianskom kraji, konkrétne 36. Ako ďalej z analýzy spoločnosti CRIF SK vyplýva, iba v Trenčianskom kraji sa počet osobných bankrotov medziročne znížil o 10 %, v ostatných krajoch vzrástol. Najväčší nárast bol v Trnavskom kraji o 86,21 % a v Žilinskom kraji o 81,82 %. V Česku bolo počas ôsmich mesiacov tohto roka vyhlásených 11 084 osobných bankrotov. V prepočte na 100 tisíc obyvateľov vyhlásenie bankrotu využilo 11,2-násobne viac ľudí ako na Slovensku. "Vďaka tomu, že v Čechách o oddlženie formou osobného bankrotu môžu požiadať aj podnikajúce fyzické osoby, okruh osôb, ktorý môžu inštitút osobného bankrotu využiť, je oveľa širší. Druhým aspektom je aj priebeh oddlžovania - v Českej republike je podstatne jednoduchší, nakoľko mu nepredchádza speňaženie celého majetku dlžníka,“ skonštatovala Marková. Inštitút osobného bankrotu na zbavenie sa dlhov má podľa CRIF SK pre občana význam vtedy, ak výška záväzkov presahuje hodnotu jeho majetku. „Najčastejšou subjektívnou príčinou je neuvážené zadlžovanie sa, k objektívnym príčinám patrí výpadok príjmu z dôvodu straty zamestnania alebo pre dlhodobé ochorenie," uzavrela Marková. Spoločnosť CRIF – Slovak Credit Bureau zabezpečuje na Slovensku prevádzku slovenských úverových registrov, bankového a nebankového, prostredníctvom ktorých si banky a stavebné sporiteľne, resp. leasingové a splátkové spoločnosti overujú bonitu a schopnosť svojich klientov splácať budúce záväzky. Spoločnosť CRIF – Slovak Credit Bureau bola založená v máji 2004, jej jediným akcionárom je medzinárodná skupina CRIF, ktorá je štvrtý najväčší prevádzkovateľ úverových registrov a systémov pre podporu úverového rozhodovania na svete.


Slovenská lekárnická komora obnovuje projekt Magistraliter

Lekárnici nájdu na webe dostupné receptúry individuálne pripravovaných liekov.

BRATISLAVA. Slovenská lekárnická komora (SLeK) obnovuje projekt Magistraliter. Ako pre TASR priblížil prezident komory Ondrej Sukeľ, základnou myšlienkou a cieľom projektu je podporiť individuálnu prípravu liekov vo verejných lekárňach. Na webovej stránke Magistraliter.sk nájdu po novom lekárnici dostupné receptúry individuálne pripravovaných liekov (IPL) s podrobným postupom prípravy. "IPL tvorili kedysi základný sortiment každej lekárne. Pripraviť ich dokázal jedine lekárnik a boli symbolom tohto povolania. Aj v dnešnej dobe, napriek moderným liekom, predstavujú dôležitú súčasť lekárenskej starostlivosti a majú v lekárni svoje nezameniteľné miesto," uviedol. Podstatnú úlohu podľa Sukeľa zohrávajú napríklad pri výpadku hromadne vyrábaných liečivých prípravkoch, alebo pri špecifických ochoreniach, kedy je pacientom potrebné podať liek v osobitnej liekovej forme. Takto pripravované lieky sú podľa šéfa slovenských lekárnikov zároveň nenahraditeľné aj pre zabezpečenie špecifického terapeutického režimu, či už z dôvodu nedostupnosti vhodného liekového základu hromadne vyrábaných liekov (HVL), alebo na trhu chýbajúcej potrebnej koncentrácie a veľkosti balenia. "IPL často ponúka pre pacientov vhodnú alternatívu pri výpadku alebo nedostupnosti predpísaných liekov, alebo najmä pri dermatologických (kožných) problémoch a ochoreniach sú veľmi často využívané," povedal. Jednotlivé receptúry postupne pribúdajú, v praxi vznikajú podľa potrieb pacientov nové. Preto je zoznam receptúr podľa šéfa slovenských lekárnikov postupne dopĺňaný.


Stavbu diaľnice pri Ružomberku zdržujú obyvatelia, tvrdí NDS

Primátor mesta Ružomberok podľa NDS uviedol nepresné, zavádzajúce a protichodné informácie.

BRATISLAVA. Národná diaľničná spoločnosť, a. s. (NDS) považuje stanovisko mesta Ružomberok k problémom s obnovením prác diaľnici D1 Hubová - Ivachnová za zmätočné, neodôvodnené a poškodzujúce jej dobré meno. Primátor mesta Igor Čombor podľa diaľničiarov uviedol nepresné, zavádzajúce a protichodné informácie. "Primátor Ružomberka tvrdí, že mesto a okolité obce jednoznačne súhlasili so zmenou trasy diaľnice a výberom variantu V2. Jeden z rozkladov pritom podal výbor mestskej časti Hrboltová v zastúpení poslankyne Ružomberka Anny Šanobovej," informoval vo štvrtok hovorkyňa NDS Michaela Michalová. "Výhrady v rozklade sa týkajú aj vybraného variantu , pričom mestský výbor Hrboltovej s trasovaním nesúhlasí a požaduje západný portál tunela Čebrať a predĺženie tunela o ďalších šesťsto metrov," uviedla hovorkyňa. Ak by sa s prácami začalo bez právoplatného záverečného stanoviska EIA, Európska komisia by stavbu nepreplatila a mohla by uplatniť korekcie aj na financie, ktoré už na stavbu dala v minulosti. Čombor považuje konanie NDS za "absurdné a smerujúce k tomu, ako nestavať, na čo mesto Ružomberok už dlhodobo upozorňuje". NDS to dôrazne odmieta. "Ak by voči záverečnému stanovisku EIA neboli podané rozklady zo strany obyvateľov Ružomberka, výstavba na pozastavených častiach úseku D1 Hubová - Ivachnová mohla odštartovať 9. apríla, kedy malo nadobudnúť právoplatnosť záverečné stanovisko," priblížila Michalová. Práve NDS podľa nej vydala zhotoviteľovi stavby, Združeniu Čebrať (OHL ŽS, a. s. a Váhostav - SK, a. s.) pokyn na mobilizáciu, teda aby zabezpečil personálne a technické kapacity pre odštartovanie výstavby na pozastavených častiach diaľnice k 9. aprílu. Práce na razení tunela Čebrať môžu podľa NDS pokračovať až po právoplatnosti posudzovania vplyvov na životné prostredie, o čom primátora Ružomberka opakovane informovali. "Ak by sa s prácami začalo bez právoplatného záverečného stanoviska EIA, Európska komisia by stavbu nepreplatila a mohla by uplatniť korekcie aj na financie, ktoré už na stavbu dala v minulosti," upozornila Michalová. "Pokračovanie prác na pozastavených častiach diaľnice bez právoplatného stanoviska EIA by bolo v rozpore so smernicami Európskej komisie a znemožnilo by celkové čerpanie eurofondov na dopravnú infraštruktúru z Operačného programu Integrovaná infraštruktúra," poznamenala hovorkyňa. NDS o celom procese dostavby úzko rokuje so zástupcami EK a agentúrou Jaspers. NDS preto považuje za nepochopiteľné vyjadrenia primátora Ružomberka , ktorý spomenul úmyselné komplikácie a nezhody medzi NDS, zhotoviteľom a subdodávateľmi. Skutočným dôvodom, prečo sa nestavia, je podľa NDS rozklad podaný obyvateľmi Ružomberka. "Predstavitelia mesta protestujú proti obnoveniu razenia tunela a súčasne sa domáhajú pokračovania výstavby. NDS ako stavebník dôsledne dodržiava stavebný zákon a všetky podmienky výstavby zahrnuté v stavebnom povolení ako aj ešte prísnejšie pravidlá Európskej komisie na čerpanie fondov určených na výstavbu diaľnic," uviedla Michalová. Do záverečného stanoviska EIA bolo podľa NDS zapracovaných spolu 159 požiadaviek verejnosti a autorizovaných špecialistov na proces EIA, ktoré NDS a zhotoviteľ budú počas výstavby akceptovať a realizovať. "Stavenisková doprava bude absolútne vylúčená z mestskej časti Hrboltová, západný portál tunela Čebrať bude odsunutý do maximálnej možnej vzdialenosti od zastavanej mestskej časti Hrboltová, osadí sa dočasná protihluková stena pri mestskej časti Hrboltová, poľné cesty sa zachovajú pre rekreačné účely a zrealizovaných bude ďalšie množstvo opatrení v prospech obyvateľov Ružomberka," dodala Michalová. Spomínaná poslankyňa Ružomberka podľa NDS navrhuje posúdiť variant stavby, ktorý sa už v predchádzajúcich fázach prípravy ukázal ako nerealizovateľný. Mesto Ružomberok podáva ministerstvu dopravy a výstavby podnet na stavebný dohľad pre nestavanie diaľnice D1 Hubová - Ivachnová. "Došla nám trpezlivosť s touto absurdnou situáciou. Podľa našich zistení sa stávame v tejto dráme nevýstavby rukojemníkmi úmyselných komplikácií,“ uviedol v stredu pre médiá primátor Ružomberka Igor Čombor. Komplikácie podľa neho predstavujú nezhody medzi NDS a spoločnosťami OHL ŽS a Váhostav - SK a ďalšie komplikácie majú súvisieť s firmou zodpovedajúcou za geologický projekt a práce - CADECO. Podľa ružomberskej radnice vyjadrenia NDS z minulého týždňa na adresu Ružomberka pobúrili obyvateľov mesta a regiónu a hraničia s osočovaním. Mesto a okolité obce, ktoré sú účastníkmi konania v procese EIA na diaľnici D1 Hubová - Ivachnová, súhlasili so zmenou trasy diaľnice a výberom variantu V2. "Preto tvrdenia NDS o tom, že Ružomberčania blokujú výstavbu diaľnice, prekračujú hranice úcty voči obyvateľom, ale aj zákonom," uviedol Čombor. Dodal, že tiež nesúhlasí s podanými rozkladmi dvoch obyvateľov mestskej časti Hrboltová, no rešpektuje ich právo tak urobiť.


Podpálené kontajnery aj autá, protesty v Katalánsku pokračujú

Nepokoje vypukli po rozhodnutí španielskeho najvyššieho súdu.

Ďalšia noc pouličných zrážok, ktoré sa odohrávajú v mestách Katalánska, si vyžiadala takmer 100 zranených. Počas zrážok medzi demonštranti a políciou v Barcelone utrpelo zranenia 58 ľudí vrátane 17-ročnej osoby, ktorú zrazila policajná dodávka. Radikáli zapaľovali kontajnery aj autá a hádzali na policajtov dlažobné kocky aj Molotovove koktaily. Protesty v Katalánsku vypukli v pondelok po tom, ako si 12 obžalovaných, vrátane bývalého katalánskeho vicepremiéra Oriola Junquerasa, vypočulo rozsudok španielskeho najvyššieho súdu.


Ohlasy médií: Sagan si došprintoval po titul s prstami v nose

Ohlasy internetových médií na víťazstvo Petra Sagana v premiére kategórie mužskej elite na majstrovstvách Európy v cestnej cyklistike vo francúzskom Plumelci.

L´Équipe (Fr.): "Peter Sagan vyhral po svetovom aj európsky titul. Zvíťazil po ľahkom šprinte pred Julianom Alaphilippom." Velonews: "Sagan si došprintoval k presvedčivému víťazstvu na majstrovstvách Európy." Cyclingnews: "Peter Sagan vyhral premiérové preteky mužov na majstrovstvách Európy šprintom, na ktorý má ochrannú známku." Idnes.cz: "Sagan má ďalší titul. Majster sveta je aj majstrom Európy. Vakoč došiel piaty." Sporza (Belg.): "Sagan si došprintoval po európsky titul s prstami v nose.. Belgičania kontrolovali celé preteky, ale na šprint slovenského pretekára nevedeli odpovedať. Gilbert skončil ôsmy." De Standaard (Belg.): "Petra Sagana korunovali v Plumelci ako prvého víťaza majstrovstiev Európy."


Po zemetrasení v Albánsku nasledovalo vyše sto dotrasov, zranenia utrpeli desiatky ľudí

Išlo o najsilnejšie zemetrasenie na území krajiny za ostatných niekoľko desiatok rokov.

POGRADEC. Albánsko zasiahla v sobotu séria zemetrasení, ktoré vydesili obyvateľov, poškodili budovy a vyžiadali si desiatky zranených, píše v noci na nedeľu agentúra DPA. Prvé zemetrasenie s magnitúdou 5,8 zasiahlo v sobotu popoludní po 16:00 oblasť ležiacu 30 kilometrov severne od mesta Drač na západnom pobreží krajiny. Epicentrum malo približne 60 kilometrov severozápadne od hlavného mesta Tirana. Podľa ministerstva obrany išlo o najsilnejšie zemetrasenie na území krajiny za ostatných niekoľko desiatok rokov. Spravodajský portál Shqiptarja.com s odvolaním sa na zdravotníkov informoval o najmenej 108 zranených v dôsledku zemetrasení. Albánske ministerstvo zdravotníctva ešte skôr uviedlo, že zranenia utrpelo 68 ľudí, z ktorých 21 museli ošetriť v nemocnici. Väčšina ľudí vyviazla s menšími poraneniami. Americká geologická služba USGS stanovila magnitúdu prvého zemetrasenia na 5,6. Po prvom zemetrasení nasledovalo niekoľko dotrasov s magnitúdami 5,1, 4,7 a 4,8. Posledný nastal niekoľko minút po polnoci v noci na nedeľu neďaleko mesta Shijak a vychádzal z hĺbky desať kilometrov. Dokopy podľa úradov po prvotných otrasoch nasledovalo vyše sto dotrasov. Albánske médiá informovali o panike medzi ľuďmi v pobrežnom meste Drač a v Tirane. Vydesení obyvatelia vybiehali z domov a budov do ulíc. Škody vznikli na asi 600 domoch a prerušené boli tiež dodávky elektriny a vody v Tirane, Drači a v niektorých ďalších západných a centrálnych okresoch. Mnohí obyvatelia preto ostávajú v dočasných prístreškoch, kým experti nepreveria poškodené budovy. Albánsky premiér Edi Rama zrušil v dôsledku nešťastia plánovanú cestu do New Yorku, uviedla albánska štátna tlačová agentúra. Podľa miestnej televízie otrasy poškodili aj sídlo predsedu vlády. Ropné vrty našťastie poškodené neboli, doplnila ministerka obrany Olta Xhacka na nedeľnom zasadnutí kabinetu. Zemetrasenia cítili aj obyvatelia na území susedných krajín Čiernej Hory a Severného Macedónska.


Českí starostovia ponuku ľudovcov neprijali, do volieb idú samostatne

Celoštátny výbor hnutia zaujal k otázke takmer jednohlasný postoj.

PRAHA. Volebná koalícia českých kresťanských demokratov z KDU-ČSL a hnutia Starostovia a nezávislí (STAN) je definitívne minulosťou. STAN odmietol totiž návrh ľudovcov, aby sa zástupcovia hnutia uchádzali o priazeň voličov na kandidátke KDU-ČSL, a pôjde do jesenných volieb do Poslaneckej snemovne Parlamentu ČR samostatne s regionálnymi partnermi. Celoštátny výbor hnutia zaujal k otázke takmer jednohlasný postoj a tomu zodpovedal aj výsledok hlasovania. Už vo štvrtok sa zmluva medzi KDU-ČSL a STAN o volebnej koalícii zmení na voľnejšiu dohodu o spolupráci. Ľudovci utorkové rozhodnutie Celoštátneho výboru STAN prijali s kritikou, v zmysle ktorej ide o trieštenie síl a priblíženie hrozby monopolu jednej strany. V apríli schválená zmluva o volebnej koalícii oboch politických subjektov dostala vážne trhliny v dôsledku viacerých prieskumov verejnej mienky, ktoré nepredpovedali celkový zisk hlasov koaličných partnerov na žiaducej úrovni desiatich percent pre vstup do parlamentu. KDU-ČSL sa napokon rozhodla pre minimalizáciu rizík, pretože jej preferencie stačia na prekonanie hranice piatich percent zvoliteľnosti, ak nejde o volebnú koalíciu. Vedenie ľudovcov vyzvalo pred viac ako týždňom STAN na zmenu dovtedajšej podoby spolupráce, a to na vstup na kandidátku strany namiesto volebnej koalície. To však hnutie po skúsenostiach s podobnou spoluprácou s TOP 09 neakceptovalo.


Slovensko rozhoduje o novom prezidentovi (fotogaléria)

Stĺpček šéfredaktorky

Minúta po minúte

Povolebná analýza

Profil Čaputovej

Štáb Čaputovej

Štáb Šefčoviča

Obrazom

Slováci si v druhom kole volia prezidenta. Volebné miestnosti v 5940 okrskoch sú otvorené od desiatej hodiny večer. Ľudia si prezidenta vyberajú z dvojice Zuzana Čaputová a Maroš Šefčovič. Voliť môže viac ako 4,45 milióna občanov žijúcich doma i v zahraničí. Pozrite si ako v našej galérii, ako prebiehajú voľby na Slovensku.


Babiš si protirečí, nahrávku s novinárom prerokuje parlament

Andrej Babiš v súvislosti s nahrávkou poskytuje vyjadrenia, ktoré si navzájom odporujú.

PRAHA. Budúcu stredu sa uskutoční mimoriadna schôdza českej Poslaneckej snemovne. Témou bude kauza nahrávok ministra financií a šéfa hnutia ANO Andreja Babiša s novinárom Mladej fronty DNES Markom Přibilom. Českej televízii to v piatok povedal predseda Poslaneckej snemovne Jan Hamáček. Babiš, ktorého odvolanie navrhol premiér Bohuslav Sobotka, označil nahrávky, na ktorých hovorí s už bývalým novinárom MF DNES Přibilom o článkoch proti predstaviteľom ČSSD, za žurnalistovu provokáciu. "Tá akcia s tým odposluchom toho novinára bola provokácia toho novinára. On mi tam niečo podsúval, ja som to kopal od seba," citoval Babiša web Novinky.cz. V rozhovore pre ČT24 pritom vo štvrtok tvrdil, že nahrávku nepočul a zároveň to, že na nej nie je on. Dôvody na svoje odvolanie Babiš odmieta s tým, že ide o cielenú kampaň, lebo minister vnútra Milan Chovanec sa na vláde údajne vyhrážal ministrom za ANO, "aké kroky má pripravené". "Som presvedčený o tom, že za mojím sledovaním a odpočúvaním stojí Chovanec," vyhlásil Babiš. Novinári z denníka MF DNES a serveru iDNES.cz sa v reakciách na nahrávky už vo štvrtok proti správaniu vicepremiéra ohradili. Babiš, ktorý obe médiá do februára vlastnil, podľa nich klamal, keď tvrdil, že nebude ovplyvňovať obsah médií vydavateľstva Mafra.


10 najznámejších privátnych ostrovných rezortov

Viete, kde možno prežiť exkluzívnu dovolenku? Súkromné ostrovy ponúkajú luxus, dobrodružstvo a dokonalé súkromie.

Súkromný ostrov Laucala ponúka 12 kilometrov štvorcových dramatickej sopečnej krajiny s dažďovým pralesom. Väčšinu ostrova tvorí divoká nedotknutá džungľa a niekoľko kokosových plantáží, kam vás na prechádzku môže sprevádzať osobný sprievodca. Dovolenku môžete prežiť v očarujúcich tradičných fidžijských príbytkoch, ktoré sú roztrúsené po severnom pobreží ostrova. Na ostrove je jedna z mála zachovaných tradičných dedín, ktorá udržuje miestne tradície, kultúru a spôsob života. Hostia môžu vyskúšať remeslá ako rezbárstvo, tkáčstvo a masi umenie. Samozrejme nechýbajú tradičné vodné športy, golfové ihrisko a množstvo wellness procedúr. Legenda o ostrove Fregata hovorí o pirátoch, ktorí sa tu ukrývali a nechali svoj poklad zakopaný na niektorej pláži. Skutočným pokladom ostrova je jeho bujná príroda a sedem bielych piesočných pláží. V pôvodnom aj vysadenom pralese žije množstvo vzácnych druhov vtákov, na plážach hniezdia chránené korytnačky. Rezort ponúka množstvo unikátnych zážitkov. Vilky ponúkajú dokonalé súkromie, každá má privátny bazén. Romantickú večeru pre dvoch si môžete vychutnať priamo na pláži alebo v jedinečnom domčeku na strome. Rezort The Brando nájdete na ostrove Tetiaroa, ktorý bol posvätnou rekreačnou záhradou tahitských vodcov. Mladí vodcovia súťažili v turnajoch lukostreľby a vojnových zručností. Princezné sa nechávali hýčkať v tôni kokosových paliem. Hostia sa môžu oddávať tradičným polynézskym kúpeľným procedúram, skúmať okolité malé ostrovčeky alebo miestnu prírodu v sprievode biológa. Okrem vodných športov a rybolovu tu prebiehajú zaujímavé workshopy polynézskych tancov, hudby a remesiel a predvádzanie tahitskej kuchyne. Tento exkluzívny karibský ostrov ponúka výnimočnú dovolenku pre tých, čo hľadajú súkromie, luxus a prázdne karibské pláže. Polovica zo šestnástich moderných viliek je postavených v miernom kopčeku vo vnútrozemí ostrova, druhá polovica je priamo pri niektorej ostrovnej pláži. Luxusné rezortné kúpele ponúkajú balijské omladzujúce procedúry s využitím miestnych liečivých bylín. Na ostrove je krásna turistická trasa na vrchol kopca s výhľadom na okolité ostrovy. Môžete si zahrať golf alebo tenis a vyskúšať populárne vodné športy. Súostrovie Turks a Caicos nájdete v severnom Karibiku. Ostrov Parrot Cay je jediný súkromný ostrov spomedzi štyridsiatky ostrovov v tomto súostroví. Rezort Como Parrot Cay ponúka štýlový a romantický úkryt na dovolenku s kilometrami opustených piesočných pláží. Vilky v koloniálnom štýle plné bielej farby majú priamy ale súkromný prístup na pláž. Pre potreby hostí sa vždy postará súkromný komorník. Na ostrove nájdete pôvabné mokrade plné rôznorodého života s množstvom vtáčích druhov. Nechýbajú Shambhala Spa, tenisové kurty, vodné športy a luxusné reštaurácie a bary. Malý súkromný ostrov pri severnom pobreží Mozambiku ponúka rustikálny luxus prirodzene zasadený do exotickej prírody. Rezort je prístupný iba 45 minútovým letom vrtuľníkom. Ponúka iba 12 plážových viliek s terasou a súkromným bazénom. Anantara Spa ponúkajú hĺbkové relaxačné a omladzujúce procedúry s množstvom jedinečných terapií ako napríklad masáž ľadovým mramorom. Dokonalú romantiku si môžete užiť pri plachtení vo svetle zapadajúceho slnka. V ponuke rezortu nájdete aj plavby za pozorovaním veľrýb, vodné športy či potápanie. Little Palm Island Resort and SPA ponúka romantickú dovolenku bez telefónu či televízie. Rezort je obklopený exotickou záhradou plnou kvetov a paliem. Klimatizované bungalovy s výhľadom priamo na oceán sú plné prepychu. Počas exkluzívnej dovolenky si užijete šampanské každé doobedie. Ak sa vám zunuje lenivá atmosféra piesočných pláží a vodné športy, k dispozícii je široká paleta SPA procedúr ako masáže, zábaly či aromaterapia. K atrakciám rezortu patria vyhliadkové lety hydroplánom alebo tandemové zoskoky. Priamo v rezorte je výskumné a vzdelávacie centrum kde si môžete zaplávať s delfínmi a tuleňmi. andBeyond Mnemba ostrov je doslova rajom neďaleko severovýchodného pobrežia Zanzibaru. Malý ostrovček má pobrežie dlhé iba približne 1,5 km a jeho kapacita je maximálne 20 hostí. Na ostrove si možno dokonale vychutnať romantiku ako na opustenom ostrove s večerou pri sviečkach priamo na pláži. Rezortná potápačská škola ponúka výlety s potápaním a šnorchlovaním. Ubytovanie je v plážových vilkách so súkromným úsekom pláže iba pre vás. Luxusná lóža Austrálie, aj tak sa dá nazvať Lizard Island Resort, ktorý je najsevernejším letoviskom na Veľkom koralovom útese. Nájdete tu 40 apartmánov a víl, každá so súkromným úsekom pláže. Užijete si súkromný bazén na terase, dokonalý panoramatický výhľad na oceán. Okrem jedinečného potápania ku koralovému útesu si tu môžete užiť sedemchodovú večeru na pláži s exkluzívnou ochutnávkou výberových vín, výlet na výskumnú stanicu koralov, súkromné pikniky alebo luxusné kúpeľné procedúry. Plavby a vodné športy si môžete okoreniť aj priehľadnými kajakmi. North Island ponúka exkluzívny súkromný priestor v objatí sviežej exotickej prírody a skalných vrcholkov. Rezort zahŕňa iba 11 viliek, ktoré majú k dispozícii rozsiahle nedotknuté pláže ostrova. Rezort právom symbolizuje úplné súkromie, dokonalý luxus a nevšedné zážitky. Vodné športy a rôzne aktivity na ostrove sú doplnené ponukou lekcií a výletov so sprievodcom. Prírodné krásy možno naplno spoznávať prostredníctvom ostrovného rehabilitačného programu, ktorý zahŕňa aj starostlivosť o morské korytnačky a miestne vtáctvo. Na dovolenka.sme.sk nájdete širokú ponuku destinácií a zájazdov pre vašu dokonalú dovolenku.


Škoda nestíha vyrábať Superb, časť výroby presunie do Nemecka

Automobilka v súčasnosti nedokáže uspokojiť veľký dopyt zákazníkov po vozidlách.

MLADÁ BOLESLAV. Mladoboleslavská automobilka Škoda Auto chce podľa odborárov presunúť výrobu následníka modelu Superb do Nemecka. Dôvodom je veľký záujem po automobiloch Škoda a súčasné továrne vraj nedokážu tento dopyt uspokojiť. Hovorca Škody Auto Zdeněk Štěpánek informáciu zatiaľ nepotvrdil, ale ani nevyvrátil. Jednou z kľúčových komparatívnych výhod koncernu Volkswagen je možnosť zdieľania výrobných kapacít naprieč značkami, poukázal Štěpánek. "Škoda Auto takto napríklad zabezpečuje výrobu vozidiel Seat vo svojich závodoch v Mladej Boleslavi a Kvasinách, alebo naopak, využíva kapacít závodu Volkswagen v Bratislave pre výrobu modelu Škoda Citigo. Vozidlá Škoda sa tiež vyrábajú v rovnakých fabrikách ako vozidlá ďalších značiek koncernu Volkswagen napríklad v Rusku alebo Alžírsku, " ďalej vysvetlil Štěpánek. Na možnosť presunu výroby nástupníckeho modelu Superb poukázal predseda podnikovej rady Škoda Auto Jaroslav Povšík. "Zvažuje sa presun následníka modelu Superb do omnoho drahšej lokality v Nemecku, čomu hodláme zabrániť," povedal Povšík v rozhovore pre týždenník Škodovácký odborár. Nástupca Superbu sa však do roku 2020 neobjaví. Podľa portálu ihned.cz zvládne Škoda len ťažko uspokojiť vysoký dopyt po jej vozidlách pri súčasnom nastavení. V súčasnej dobe sa firma stretáva s nedostatkom zamestnancov na robotníckych pozíciách, ktoré zháňa len veľmi ťažko, a to aj napriek nadpriemerným platom. Okrem toho sa odborári pripravujú na kolektívne vyjednávanie, v ktorom budú požadovať, aby platy vzrástli o viac ako desať percent. Škoda Auto je súčasťou nemeckej skupiny Volkswagen. V Českej republike prevádzkuje tri výrobné závody a zamestnáva asi 30-tisíc ľudí. Vyrába tiež v Číne, Rusku, na Slovensku a v Indii, väčšinou prostredníctvom koncernových partnerstiev. Na Ukrajine a v Kazachstane vyrába v spolupráci s miestnymi partnermi. V roku 2016 dodala Škoda Auto zákazníkom celosvetovo 1,127.700 áut, tretí rok po sebe to bolo cez milión vozidiel.


Francúzsko zasiahli rozsiahle protivládne protesty a štrajky

Francúzske médiá vnímajú konflikt s odbormi ako významný test postavenia prezidenta Macrona a jeho vlády.

PARÍŽ. Z iniciatívy odborových centrál sa vo štvrtok vydali do ulíc francúzskych miest desaťtisíce ľudí demonštrujúcich proti plánom reforiem prezidenta Emmanuela Macrona. Protestné štrajky narušili v krajine plynulosť železničnej i leteckej dopravy. Informácie priniesla tlačová agentúra DPA, podľa ktorej sa do štrajku zapojilo 35 percent pracovníkov štátnej železničnej spoločnosti SNCF. V regionálnej sfére sa to prejavilo zrušením asi polovice spojov, na úrovni rýchlovlakov TGV premávaním asi 40 percent z nich. Nepracovali však ani zamestnanci verejného sektora, štrajkovala aj časť učiteľov a dispečeri letovej prevádzky, takže spoločnosť Air France musela zrušiť asi 25 percent všetkých letov na stredné vzdialenosti vypravovaných zo vzdušného prístavu nesúceho meno niekdajšieho prezidenta Charlesa de Gaulla. Aj v piatok sa tu pre štrajk personálu ráta so zrušením asi štvrtiny letov. Francúzske médiá vnímajú konflikt s odbormi ako významný test postavenia súčasného prezidenta a jeho vlády. Spory so železničiarmi hrozia prerásť do rozsiahlejšej konfrontácie, veď od začiatku apríla je ohlásená väčšia vlna protestov a ďalšie štrajky. Ich cieľom je zastaviť plánovanú prestavbu SNCF a avizované obmedzenie výhod v prípade nových zamestnancov. Vo verejných službách je príčinou nespokojnosti a dôvodom na štrajk okrem iného zámer vlády zrušiť v nasledujúcich rokoch 120-tisíc pracovných miest. Z Paríža a západofrancúzskeho Nantes hlásili zrážky demonštrantov s mužmi zákona. V Nantes, kde vyšlo do ulíc 8500 ľudí, zadržali najmenej osem osôb, šesť policajtov tam utrpelo zranenia.


Nemci by si za kancelárku zvolili Krampovú-Karrenbauerovú

Druhú najväčšiu šancu stať sa kancelárom by mal minister financií Olaf Scholz, ukázal prieskum.

BERLÍN. Za novú kancelárku by si 28 percent Nemcov vybralo predsedníčku stredopravicovej Kresťanskodemokratickej únie (CDU) Annegret Krampovú-Karrenbauerovú. Vyplýva to z prieskumu verejnej mienky zverejneného v pondelok, ktorý pre televízne spoločnosti RTL a n-tv uskutočnil inštitút Forsa. Druhú najväčšiu šancu stať sa kancelárom by mal podľa prieskumu minister financií Olaf Scholz zo Sociálnodemokratickej strany (SPD), ktorý získal 24 percent. Ako poznamenala agentúra DPA, predsedníčka SPD Andrea Nahlesová však v prieskume dosiahla len deväť percent, čo vnútri strany vytvára istú dilemu. Manfred Güllner z inštitútu Forsa tvrdí, že nemeckí Zelení majú šancu stáť na čele koalície prvýkrát od konca vojny. Ich nového predsedu Roberta Habecka by si za kancelára zvolilo 20 percent opýtaných. Ak by sa parlamentné voľby konali v pondelok, strana CDU by v nich získala 29 percent. Za ňou by nasledovali Zelení s 19 percentami a na treťom mieste by skončila SPD so 16 percentami. Krajne pravicová Alternatívna pre Nemecko (AfD) by získala 12 percent, Slobodná demokratická strana (FDP) desať a Ľavica osem percent. Prieskum na vzorke 2501 respondentov uskutočnil inštitút Forsa v dňoch 8.-12. apríla. Štatistická odchýlka predstavuje 2,5 percenta.


Briti vytvorili špeciálny orgán na boj proti ruskej propagande

Na vytvorení orgánu sa zhodli členovia britského parlamentu. Bojovať bude aj proti kybernetickým útokom.

LONDÝN. Predsedovia šiestich vplyvných výborov britského parlamentu sa dohodli na spolupráci v boji proti "škodlivému vplyvu Ruska" s cieľom brániť Spojené kráľovstvo pred ruskou propagandou a kybernetickými útokmi. Informoval o tom v piatok denník The Sun. Novej Koordinačnej skupine pre Rusko bude predsedať šéf výboru pre zahraničné veci Tom Tugendhat, ku ktorému sa pripojí predsedníčka výboru pre vnútorné záležitosti Yvette Cooperová. Spolupracovať budú tiež predsedovia výborov financií, kultúry, obrany a bezpečnosti. Na vytvorení tohto orgánu sa zhodli nielen viaceré parlamentné výbory, ale aj rôzne politické subjekty. "Koordinované ruské kampane spájali dezinformácie, korupciu a vojenské akcie," povedal Tugendhat pre The Sun s tým, že doposiaľ "sme boli príliš zameraní na izolované oblasti". "To je dôvod, prečo sme spojili prácu šiestich výborov, aby sme odhalili zlý vplyv ruskej nepriateľskej činnosti v Spojenom kráľovstve a tlačili na vládu, aby to vyriešila," dodal. Orgán sa bude schádzať raz mesačne, jeho tajomníkom a manažérom skupiny bude poslanec Bob Seeley.


Košice vo východniarskom derby zdolali nováčika, Slovan si poradil s Budapešťou
Tipsport liga
 Česká liga
 Hudáček v KHL

BRATISLAVA. Hokejisti Liptovského Mikuláša triumfovali v utorňajšom stretnutí ôsmeho kola Tipsport ligy nad Popradom 4:2. Liptáci si pripísali iba druhé víťazstvo v aktuálnej sezóne. Na všetkých góloch domáceho tímu sa podieľal aspoň jeden z bratského tria Hunovcov - Rudolf, Richard a Róbert. Vo východniarskom meraní síl o líderskú pozíciu medzi Košicami a nováčikom z Michaloviec sa nakoniec zrodilo víťazstvo domácich 3:0. Majstrovská Banská Bystrica sa na víťazstvo nad Trenčínom poriadne nadrela. Rozhodujúci gól na 2:1 strelil až vo štvrtej minúte predĺženia Fín Joona Jääskeläinen. Bratislavský Slovan po nedeľňajšej prehre v Michalovciach (3:4) zabral na domácom ľade naplno v dueli s MAC Budapešť, keď hostí vyprevadil po výsledku 3:0. Gól s prívlastkom víťazný zaznamenal reprezentačný útočník Tomáš Zigo. Dosiahol už ôsmy zásah v aktuálnom ročníku a spoločne s Košičanom Marcelom Haščákom vedie poradie strelcov. Tipsport liga - 8. kolo: Góly: 21. Kriška (Ró. Huna, Kurali), 38. Ri. Huna (Ró. Huna, Kriška), 51. Petran (Cebák, Ru. Huna), 56. Uhrík (Ru. Huna, J. Sukeľ) - 3. Takáč (Matúš Paločko, Zagrapan), 10. Takáč (tr. strieľanie), 60. Leclerc (Zagrapan, Svitana) Rozhodovali: Kalina, Kókai – Bogdaň, Kis-Király, vylúčení: 4:4 na 2 min., presilovky: 2:1, oslabenia: 0:0, 1021 divákov Liptovský Mikuláš: Zalivin – Stehlík, Kurali, Smutný, Cebák, Petran, Droppa, Mezovský, Nemec – Ri. Huna, Ro. Huna, Kriška - J. Sukeľ, Uhrík, Ru. Huna - Michalík, Ozolins, Macík - Oško, Piatka, Nechaj Poprad: Halo – Ťavoda, Kozák, Ulrych, Erving, Magovac, Brejčák, Česánek – P. Svitana, Mlynarovič, Štrauch – Matis, Paukovček, Karterud - Leclerc, Zagrapan, Takáč - Kundrik, Matej Paločko, Matúš Paločko Góly: 23. Klhůfek (Skokan, Bezúch), 43. Haščák (Skokan, Chovan). 47. Jokeľ (Suja, Koch) Rozhodovali: Stano, Štefik - Stanzel, Beniač, vylúčení: 4:4 na 2 min., presilovky: 1:0, oslabenia: 0:0, 6736 divákov Košice: Košarišťan - Slovák, Koch, Bučko, Repe, Čížek, Růžička, Cibák - Majdan, Chovan, Haščák - Klhůfek, Skokan, Bezúch - Rapáč, Bortňák, Belluš - Milý, Suja, Jokeľ Michalovce: Surák - Mesikämmen, Dalhuisen, Ventelä, Vorobjov, Kolba, Bdžoch, Zekucia - Mašlonka, Lalancette, Juusela - Hvila, Galamboš, Hričina - Safaralejev, Linet, Giľák - Chalupa, Toma, Hamráček - Borov Peter Draisaitl, tréner HC Košice: "Prvá tretina nebola podľa našich predstáv, brankár Košarišťan bol v tom čase jediný, kto nás držal v zápase. Chytil v nej niekoľko tutoviek spred bránkového priestoru. V druhej tretine sme sa zlepšili a tretia bola z našej strany najlepšia." Miroslav Chudý, tréner HK Dukla Ingema Michalovce: "Napriek prehre sme neodohrali zlé stretnutie. Košice sme chceli zdolať, no v takom prípade musí veľa vecí zapadnúť do seba. Prvá tretina bola z našej strany najlepšia, vytvorili sme si šance, no nebolo nám súdené streliť gól. V druhej tretine sme inkasovali gól, začali sme strácať pôdu pod nohami. Postupne sme znovu vyrovnali hru, no nedali sme góly. Haščákov gól na 2:0 bol dôležitý, po ňom sme už viac otvárali hru. Košičania zvíťazili zaslúžene. Ďakujem fanúšikom, ktorí prišli a vytvorili fantastické prostredie. Verím, že časť potlesku patrila aj nášmu mužstvu." Góly: 46. Wahl (Nemčík), 64. Jääskeläinen (Mihálik) - 26. Mikyska (McCormack) Rozhodovali: Snášel ml., T. Orolin - Ordzovenský, Smrek, vylúčení: 5:6, presilovky a oslabenia: 0:0, 2312 divákov Banská Bystrica: Beskorowany - Ďatelinka, J. Brejčák, Southorn, Mihálik, Biro, Nemčík, Petrinec - Jääskeläinen, Hickmott, Šoltés - Lamper, A. Šťastný, M. Lunter - Bartánus, Wahl, Fafrák - Róth, Gabor, Kabáč Trenčín: M. Tomek - McCormack, Starosta, Rajnoha, Štach, Sládok, Kajínek, Stacha - Alderson, Mikyska, Sojčík - Bartovič, Sádecký, Coughler - M. Hlinka, Radjenovič, Lapšanský - Ďurina, J. Švec, Luhový Dan Ceman, tréner Banskej Bystrice: "Bol to klasický zápas medzi týmito tímami, veľa súbojov, či už v rohoch alebo pred bránkou. Keď sme spravili chyby v defenzíve, podržal nás brankár Beskorowany. Mali sme viac striel i puk na palici, takže si myslím, že sme si zaslúžili ten extra bod navyše. Trenčín hral veľmi dobre, výborne chytal hlavne ich mladý brankár Tomek. Veľmi excelentná bola naša hra v oslabení. Trošku nám nevyšli presilovky, ale súper sa na ne dobre pripravil." Ján Pardavý, tréner Trenčína: "Prišli sme do Bystrice s cieľom bodovať, hoci sme vedeli, že domáci sú silní, majú veľkých chlapov. Prvá tretina bola solídna, dodržiavali sme pokyny až na pár momentov. V druhej tretine sme išli do vedenia, hralo sa hore - dole, trošku lepšia bola Banská Bystrica. V tretej tretine sme zostali trošku defenzívni, aj keď sme si povedali, že chceme byť aktívni, no začali sme nejako brániť a prišlo vyrovnanie. V predĺžení sme mali blízko k rozhodnutiu, ale neboli sme presní. Musím chlapcov pochváliť ako zvládli oslabenia a skvelý bol dnes i brankár Tomek. Spokojný som s bojovným výkonom mužstva." Góly: 26. Golian (Surový, Gašpar), 51. Šišovský (Sýkora, F. Fekiač), 60. Zuzin (Gašpar, Chovan) - 6. Reszegh (Vandane, Vas) Rozhodovali: Adamec, Novák - J. Konc ml., Rojík, vylúčení: 6:7, presilovky: 2:0, oslabenia: 1:0, 393 divákov Detva: Petrík - Chovan, Andersons, Kuklev, Golian, Jendroľ, F. Fekiač, Král, Gachulinec - Šišovský, Zuzin, Sýkora - Gašpar, Valent, Surový -Žilka, Podešva, Čacho - Fekiač, Török, V. Fekiač, Čenka Miškovec: Rajna - Göz, Vandane, Ross, Dudás, Szirányi, D. Kiss - Beach, Galanisz, Magosi - Rodman, Vas, Beauviller - P. Kiss, Reszegh, Miskolczi - Vojtkó, Láda, Lövei Góly: 23. Zigo (Bačik), 47. Kytnár (Meszároš, Štajnoch), 49. Puliš (Viedenský, Sersen) Rozhodovali: Baluška, D. Konc st. - Jurčiak, D. Konc ml., vylúčení: 5:6 na 2 min, navyše Macaulay (MAC) 10 min za vrazenie, presilovky: 1:0, oslabenia: 0:0, 3420 divákov Slovan Bratislava: Brust - Bačik, Sersen, Štajnoch, Meszároš, Šedivý, Podlipnik, Hudec - Vandas, Zigo, Abdul - Puliš, Viedenský, Kukumberg - Miklík, Kytnár, Bondra - Žitný, Urbánek, Matoušek - Jendek Budapešť: Halász - Macaulay, Reiter, Carlisle, McNally, Bl. Orbán, Garát - Bodó, Langkow, Br. Orbán - Sofron, Pitt, Terbócs - Nagy, Stretch, Klempa - Szigeti, Majoross, Kreisz Rudolf Jendek, asistent trénera Slovana: "Bol to pre nás ťažký zápas. Rozhodlo oslabenie 3 na 5, keď nás podržal brankár Brust. Chalanom chcem poďakovať za prístup." Gergely Majoross, tréner MAC: "Videli sme dobrý zápas. Slovan má dobrú ofenzívu, my sme dnes v niektorých činnostiach zaostávali. Gratulujem súperovi k víťazstvu." Michal Sersen, kapitán Slovana: "Súper bol veľmi húževnatý, ale bolo dôležité, že sme strelili prvý gól. V tretej tretine sme našťastie dali aj druhý a potom aj tretí a rozhodli sme. Vedeli sme, že súper nebude ľahký, ale zvládli sme to." Góly: 26. Mikula, 47. Pospíšil (Hruška) - 6. Corrin (McPherson), 25. Preisinger (Fatul, Švarný), 49. Thompson (Drgoň), 58. Švarný (Lowney, Mráz) Rozhodovali: Lokšík, Nagy - Krajčík, Soltész, vylúčení: 7:10, navyše: Handlovský (Zvolen) 10 minút za napadnutie hlavy a krku, presilovky: 1:1, oslabenia: 0:0 Nové Zámky: Kristín - Drtina, Hain, Pavúk, Mikuš, Hatala, Ordzovenský, Ondrušek, Dlugoš - Pospíšil, Hruška, Jurík - Bajtek, Urban, Stupka - Rogoň, Fábry, Mikula - Bečka, Kováčik, Andrisík Zvolen: Hollý - Švarný, Lowney, Corrin, Betker, Maier, Drgoň, Fatul, Marcinek - Kelemen, Špirko, Mráz - Bonis, Trotter, McPherson - Thompson, M. Preisinger, Handlovský - Petráš, M. Halama, Kolenič Jerguš Bača, asistent trénera Nových Zámkov: "Chceli sme nadviazať nielen na dobré výsledky, ale aj na hru proti Bystrici a Budapešti. Veľmi sa nám to nedarilo, za súperom sme zaostávali v obrannom i útočnom pásme. Boli sme vo viacerých situáciách splašení, aj v šanciach, ktoré sme mali. Naše riešenia neboli ideálne, myslím si, že súper bol ďaleko aktívnejší než my. Zápas sme si prehrali po individuálnej chybe. Mohli sme z nie dobrej hry nakoniec bodovať, no nepodarilo sa. Musíme si to zanalyzovať a ideme ďalej." Michal Kobezda, asistent trénera Zvolena: "Zápas sme začali dobre, dostali sme sa do vedenia. Od začiatku súťaže nás trápia oslabenia, máme veľa vylúčených hráčov, čo sa ukázalo aj dnes. Súper nás tým dostával pod tlak, urobili sme individuálne chyby. Súperovi sa podarilo vyrovnať ale nakoniec sme to zase zlomili na našu stranu."


Dom v meste chcú všetci. Peňaženka však nepustí

Sťahovanie ľudí z Bratislavy bude pokračovať

Najmenej rodinných domov bývalo vždy v hlavnom meste a okolí. Dnes sa ich tu naopak stavia najviac v histórii - za posledných šesť rokov ich v celom Bratislavskom kraji pribudlo 17-tisíc. Žiť v meste, ale bývať ako na vidieku. Taký je trend v hlavnom meste, ktoré sa stále rozširuje. Slabne preto dopyt po bytoch, pretože Bratislavčanov a nových obyvateľov hlavného mesta čoraz viac láka bývanie v domoch. Podľa analytika spoločnosti Bencont Investments Rudolfa Bruchánika je súčasne na trhu najmenšia zásoba nových bytov za posledné roky - 1930. "Hoci dopyt už nie je taký vysoký ako pred dvoma či troma rokmi, v pomere k voľným bytom hovoríme o vôbec najmenšej zásobe bytov za posledných 15 rokov," dodáva. V prvom polroku sa predalo asi 1500 bytov, pričom ich cena stále rastie práve preto, že ich je na trhu menej. Aktuálne je to okolo tritisíc eur za štvorcový meter. Za cenu drahého bytu v hlavnom meste si však môžete dovoliť dom v jeho okolí. Ministerstvo dopravy a výstavby odhaduje, že dnes je na Slovensku 1,04 milióna rodinných domov, z toho v Bratislavskom kraji 84-tisíc. Čísla pritom naznačujú, že v Bratislave a jej okolí začali na rozdiel od zvyšku Slovenska domy pribúdať najmä v treťom tisícročí. Ľudia sa po roku 2000 začali sťahovať do okrajových častí metropoly, kde ich láka atmosféra vidieka a možnosť bývať v dome. Pre ostatné kraje platí opak - viac ako polovicu rodinných domov na Slovensku postavili pred rokom 1989. Potvrdzujú to aj štatistiky ministerstva dopravy, podľa ktorých už v prvých desiatich rokoch nového tisícročia narástol počet domov v Bratislavskom kraji o 15 percent. V ostatných krajoch to bolo len o desať percent. "V Bratislavskom kraji pribudlo od roku 2000 viac ako 37-tisíc bytov v rodinných domoch," vraví hovorkyňa ministerstva dopravy Karolína Ducká. A ešte jeden údaj, ktorý potvrdzuje tento trend - kým v rokoch 2000 až 2006 ročne v kraji pribudlo priemerne 1456 bytov v rodinných domoch, v posledných piatich rokoch je to priemerne až 2508 bytov. Z domov na okraji však títo ľudia dochádzajú za prácou do rušných ulíc metropoly, kde sú každodennou realitou dopravné zápchy. Zhoršuje sa aj vzduch, na niektorých meracích staniciach, ako je Trnavské mýto, znečistenie vzduchu často prekračuje povolené normy. Prognóza, ktorá je súčasťou mestského dopravného generelu, dokonca hovorí, že do roku 2040 budú dopravnými emisiami najviac zaťažené také časti Bratislavy, ktoré sú dnes považované za zelené. Týka sa to napríklad sídliska Trávniky či Vajnôr. Doprava je dnes najväčším problémom hlavného mesta. Bratislavský magistrát chce problém riešiť aj zavedením parkovacej politiky, podobne ako kraj chce prilákať viac ľudí aj do verejnej dopravy. Bratislavské Staré Mesto, kam denne smeruje najviac cestujúcich, si zase určilo nízkoemisné zóny, kam nechce púšťať staré autá. Suburbanizácia Bratislavy, teda sťahovanie ľudí z centrálnych častí mesta na jeho okraje, bude podľa prognóz pokračovať. Rásť by mala celá spádová oblasť. Zastavenie rastu sa očakáva po roku 2025, čo podľa demografov bude súvisieť s budovaním zázemia v okolitých lokalitách. Demografické analýzy hovoria, že do Bratislavy sa sťahujú najmä mladí ľudia. Počet prisťahovaných – viac ako jedno percento obyvateľov ročne - je približne rovnaký ako počet tých, ktorí menia adresu v rámci mesta. A podobný je aj počet tých, ktorí sa vysťahujú za hranice mesta.


Z rozpočtu Lamača pôjde najviac na vzdelávanie

BRATISLAVA. Bratislavský Lamač bude v roku 2019 hospodáriť s historicky najvyššími príjmami. Mestská časť by mala mať k dispozícii zdroje vo výške 5.559.367 eur, čo je o 1.402.207 eur viac než očakávané príjmy pri tvorbe rozpočtu na rok 2018. Naplánované výdavky na tento rok sú vo výške 5.398.328 eur, takže hospodárenie by malo vytvoriť prebytok 161.039 eur. Návrh rozpočtu schválili na štvrtkovom rokovaní poslanci mestskej časti. Najviac výdavkov pôjde do oblasti vzdelávania. Na zabezpečenie chodu školy a škôlky pôjde z príjmov 2.126.078 eur, teda približne 40 percent všetkých výdavkov. Druhou najvyššou položkou v rámci výdavkov vo výške 1.583.749 je suma určená na interné služby. V tomto prípade ide o vôbec najvyšší nárast alokovanej sumy, medziročne rastie o 498.738 eur. Tento program zahŕňa náklady na správu majetku mestskej časti a zvereného majetku hlavného mesta do správy mestskej časti. "Plánujeme rozšírenie kapacít základnej školy i zavedenie novej škôlky v lokalite Bory, ďalšími významnými prioritami sú investície do revitalizácie Vrančovičovej ulice i pokračujúca rekonštrukcia Malokarpatského námestia, ktorá by mala byť v tomto roku dokončená," uviedla o prioritách prednostka Lamača Michaela Kövári Mrázová. Na služby občanom má samospráva v rozpočte 175.051 eur (nárast o 76.305 eur), v tomto prípade ide o služby a činnosti miestneho úradu určené na priamy kontakt s občanmi. Novinkou je zavedenie položky 10.000 eur v rámci participatívneho rozpočtu, v ktorom o využití peňazí rozhodnú samotní občania. Do oblasti prostredie pre život, do ktorého sú zahrnuté i starostlivosť o verejnú zeleň a letná údržba, je alokovaných 153.694 eur (v porovnaní s rokom 2018 je to o 59.060 eur viac). Na starostlivosť o komunikácie je vyčlenených 135.037 eur, v rámci toho je 68.537 eur určených na zimnú údržbu, pričom sa v tejto položke rozpočet zvyšuje o 9500 eur na nákup ekologického posypového materiálu. Povinnosti samosprávy v oblasti sociálnych služieb budú kryté položkou vo výške 134.401 eur, na rozvoj a podporu športu sa ráta so sumou 81.000 eur, na kultúru vrátane podujatí organizovaných samosprávou so sumou 64.533 eur.


POHĽAD VEĽVYSLANCAVďaka rozmanitosti sme silnejší

Dúhové pochody symbolizujú spolupatričnosť a súdržnosť.

Autor je veľvyslanec USA na Slovensku 14. júla sa budova Veľvyslanectva USA v Bratislave rozsvieti farbami dúhy a dúhová vlajka bude viať z balkóna veľvyslanectva na znak záväzku Spojených štátov ku ľudským právam LGBTI ľudí všade vo svete. V tento deň sa pripojím k ľuďom z celého Slovenska, ktorí sa zhromaždia na Dúhovom pochode PRIDE Bratislava 2018, aby pochodovali za práva a akceptovanie sexuálnych menšín a transrodových osôb a oslávili rozmanitosť. Všeobecná deklarácia ľudských práv hovorí, že "všetci ľudia sa rodia slobodní a rovní v dôstojnosti a právach". Podporujeme členov komunity lesieb, gejov, bisexuálov, transrodových a intersexuálnych osôb (LGBTI), ako aj všetkých ľudí na celom svete zasadzujúcich sa za rozšírenie princípu, že práva LGBTI ľudí sú ľudské práva. Všetci ľudia bez ohľadu na to, koho milujú a akú majú rodovú identitu, by mali mať rovnakú dôstojnosť a možnosť požívať rovnaké ľudské práva. Oceňujem nebojácnosť a nasadenie mnohých slovenských mimovládnych organizácií a odvážnych jednotlivcov aktívnych v tejto oblasti. Ako minister zahraničných vecí USA Mike Pompeo povedal, "príslušníci LGBTI komunity musia mať - rovnako ako všetci ľudia - možnosť slobodne využívať svoje ľudské práva a základné slobody". Dúhové pochody vytvárajú silnú spolupatričnosť a súdržnosť. Umožňujú LGBTI osobám a ich podporovateľom prispievať k dosiahnutiu zmysluplných zmien. Mesiac aktivít Pride je skvelou príležitosťou na obhajcov ľudských práv, aby zvyšovali povedomie o hodnote rozmanitosti a poukazovali na prínos osôb LGBTI pre spoločnosť. Od vzniku hnutia Pride narastá v USA aj v iných častiach sveta trend potvrdzovania zákonných práv LGBTI osôb, ako aj zvyšujúca sa akceptácia spoločnosťou. Rozmanitosť nás zároveň robí silnejšími, a preto by sme ju mali prijať. Mesiac Pride je tiež obdobím na zamyslenie sa nad ťažkosťami, ktorým LGBTI osoby naďalej musia čeliť, ako aj nad prekážkami, ktoré im bránia vo využívaní ich plného potenciálu v prospech spoločnosti. Na mnohých miestach vo svete LGBTI ľudia vyrastajú s pocitom, že sa musia skrývať, alebo popierať, kým skutočne sú, zo strachu pred prenasledovaním, diskrimináciou a násilím. Môžeme a musíme robiť viac, aby sme tomuto zabránili. Musíme tiež jasne ukázať našu plnú podporu tým, ktorí čelia represáliám za ich verejnú podporu a obranu LGBTI práv a dôstojnosti. Slobodná spoločnosť závisí od slobody prejavu. Prvý pochod Pride sa uskutočnil v New Yorku v roku 1970. Tieto oslavy sa konajú každoročne po celom svete. Od vzniku hnutia Pride narastá v USA aj v iných častiach sveta trend potvrdzovania zákonných práv LGBTI osôb, ako aj zvyšujúca sa akceptácia spoločnosťou. Lenže stigmatizácia, predsudky a diskriminácia na mnohých miestach stále pretrvávajú. V Spojených štátoch, na Slovensku a na celom svete je pred nami veľa práce v boji za rovnaké práva pre všetkých bez ohľadu na to, kto sú, alebo koho milujú. Dúfam, že na Dúhovom pochode PRIDE Bratislava 2018 sa zúčastní mnoho ľudí a teším sa na pokojné a veselé podujatie. Pozývam vás, príďte oslavovať s nami. Zároveň dúfam, že v oblasti LGBTI práv bude dochádzať v nadchádzajúcich rokoch k trvalému pokroku, aby sme jedného dňa žili vo svete, kde nikto nebude musieť zažívať strach, násilie alebo diskrimináciu.


Poľská vláda sa chce opäť pokúsiť sprísniť zákon o interrupciách

Strana Právo a spravodlivosť pracuje na inom spôsobe sprísnenia legislatívy.

VARŠAVA. Poľská vláda sa chystá ďalej sprísniť zákon o interrupciách a to tak, aby sa zabránilo umelému prerušeniu tehotenstva v prípade poškodenia či choroby plodu. V rozhovore pre agentúru PAP to v stredu uviedol predseda poľskej vládnucej konzervatívnej strany Právo a spravodlivosť (PiS) Jaroslaw Kaczyňski. Kaczyňski sa takto vyjadril len necelý týždeň po tom, ako poslanci poľského parlamentu drvivou väčšinou odmietli sporný návrh na sprísnenie zákona o interrupciách. Na základe toho by boli takéto zákroky v Poľsku úplne zakázané a porušenie zákazu lekármi či tehotnými ženami by sa trestalo väzením, približuje agentúra AP. Avizované sprísnenie legislatívy, ktorú parlament začal prerokúvať na základe petície s 450-tisíc podpismi, sa však stretlo s odporom poľskej verejnosti a vyvolalo rozsiahle pouličné protesty. Práve vďaka masovým demonštráciám svoje rozhodnutie legislatívu podporiť zvážili a nakoniec aj zmenili mnohí poslanci konzervatívnej vládnucej strany PiS. Kaczyňski však v stredu uviedol, že strana momentálne pracuje na inom spôsobe sprísnenia predmetnej legislatívy, ktorý sa zaoberá výhradne interrupciami súvisiacimi s poškodením plodu. Poľská legislatíva v tejto oblasti už teraz patrí k najprísnejším v Európe. Interrupcia je totiž v Poľsku ilegálna s výnimkou troch prípadov: keď tehotenstvo ohrozuje život alebo zdravie ženy, keď je následkom trestného činu - incestu či znásilnenia - alebo v prípade poškodenia plodu.


Bratislavský kraj chce bojovať proti komárom ekologicky

Biologická látka nahradí chemický postrek proti komárom.

BRATISLAVA. Bratislavský samosprávny kraj (BSK) plánuje v tomto roku bojovať proti komárom pomocou biologickej látky Bti. Uviedla to počas dnešnej prezentácie dokumentu Monitoring potenciálnych miest liahnutia komárov v BSK odborníčka na komáre Lucia Strelková. Táto látka sa mala použiť v Bratislavskom kraji už minulý rok, postreky proti komárom však neboli potrebné, lebo ich vďaka suchu bolo málo. Biologická látka Bti nemá žiaden negatívny dopad na životné prostredie, respektíve len minimálny. To bol hlavný dôvod, prečo chcú pôvodne používanú chemickú látku cypermetrin vymeniť za Bti. Ako dodala Streková, cypermetrin okamžite zabije nielen dospelé komáre, ale takisto všetok ostatný hmyz, neničí však larvy komárov. Látka Bti nemá negatívny vplyv na životné prostredie, ľahko sa vyrába a priamo ničí larvy komárov. Počas celého roka 2018 monitorovali miesta, kde sa môžu komáre vyliahnuť. Na základe týchto údajov môže BSK vopred použiť látku Bti na daných miestach ako prevenciu proti kalamitnému premnoženiu komárov. Rovnaký systém používa aj susedné Rakúsko, ktoré bolo inšpiráciou pre Bratislavský samosprávny kraj . Do prevencie proti rozmnoženiu komárov sa môžu zapojiť aj občania, napríklad tak, že na svojich záhradách vysušia mláky, nasadia do jazierok ryby alebo vyrobia prístrešky pre vtákov a netopiere, ktoré takisto požierajú komáre.


Vláda pod vedením Fica sa stretla naposledy, rozlúčil sa s ministrami

Posledné zasadnutie bolo veľmi krátke, vláda mala na programe jediný bod.

BRATISLAVA. Vláda pod vedením premiéra v demisii Roberta Fica (Smer) sa zišla vo štvrtok na svojej poslednej schôdzi. Jediným bodom programu bolo odvolanie Andrei Kalavskej z funkcie štátnej tajomníčky Ministerstva zdravotníctva. Spravila tak, aby uvoľnila Kalavskú na post ministerky zdravotníctva.


Repiská podľahla v osemfinále Neslihanovej, neuhrala ani set

Slovenská reprezentantka v bedmintone končí na európskych hrách.

MINSK. Slovenská reprezentantka v bedmintone Martina Repiská prehrala v osemfinále na II. európskych hrách v Minsku. Vo štvrtkovom súboji nestačila na Yigit Neslihanovú z Turecka, podľahla jej 0:2 (16, 15). Repiská predtým v B-skupine obsadila druhé miesto za dve víťazstvá a jednu prehru. Dvojhra žien - osemfinále: Martina Repiská (SR) - Yigit Neslihanová (Tur.) 0:2 (16, 15)


Maďarskú jadrovú elektráreň Paks stále opravujú

Pre výpadok štiepenia sa popoludní spustil bezpečnostný proces, vplyvom ktorého poklesol výkon bloku o vyše 100 megawattov.

BUDAPEŠŤ. Odborníci pracujú na odstraňovaní poruchy v juhomaďarskej jadrovej elektrárni Paks, ktorá nastala v stredu na 2. turbíne 1. bloku. Blok dosiahne plný nominálny výkon zrejme už v piatok, uviedol vo štvrtok spravodajský server napi.hu odvolávajúc sa na informácie elektrárne. Pre výpadok štiepenia sa popoludní spustil bezpečnostný proces, vplyvom ktorého poklesol výkon bloku o vyše 100 megawattov, informovala spoločnosť Paksi Atomerőmű Zrt., podľa ktorej udalosť nemala žiadny vplyv na nukleárnu bezpečnosť a ani žiadnu súvislosť s oblasťou atómovej energie. Elektráreň zdôraznila, že takéto poruchy sú veľmi zriedkavé, pričom maďarské bloky patria medzi najspoľahlivejšie. Ukazovateľ pomeru výkon-využitie s hodnotou 92 percent, ktorý je aj v medzinárodnom meradle vysoký, svedčí o tom, že pomer odstávok bloku je vyslovene nízky, tvrdí Paksi Atomerőmű Zrt.


Hackeri môžu cez wi-fi napadnúť aj fotoaparát

Za prístup k fotkám môžu chcieť peniaze.

BRATISLAVA. Ani zrkadlovky nie sú odolné voči útokom hackerom. Útočníci môžu využiť zapnutú wi-fi na fotoaparátoch a nainštalovať do nich softvér, ktorý zablokuje prístup k cenným záberom. Na chybu v zrkadlovke Canon EOS 80D upozornili výskumníci zo spoločnosti Check Point Software Technologies. Zatiaľ ju objavili iba v tomto aparáte, ale ohrozené môžu byť aj iné prístroje Canonu či iných výrobcov. Hackeri môžu do zrkadlovky so zapnutou wi-fi nainštalovať ransomvér - škodlivý softvér, ktorý sa v posledných rokoch veľmi rozšíril. Hacker ním obmedzí prístup k dôležitým súborom a pýta si peniaze. Výskumníci útok ukázali na videu. Najprv vytvorili prístupový bod wi-fi. Potom sa pomocou bodu pripojili k zrkadlovke a nainštalovali do nej ransomvér, ktorý zablokoval prístup k fotografiám na pamäťovej karte. Škodlivý softvér zablokoval aj fotoaparát, ktorý sa nedal ďalej používať. O chybe výskumníci vedeli už od marca a hneď vtedy upozornili výrobcu. Canon pre daný model vydal aktualizáciu minulý týždeň. O reálnych prípadoch napadnutia nevie. Zrkadlovky môžu byť potenciálnym cieľom pre útočníkov. Obsahujú osobné fotografie napríklad z dovoleniek, za ktoré by ľudia mohli byť ochotní zaplatiť. Nebezpečenstvo môže číhať napríklad v turistických destináciách, keď útočník nastrčí prístupový bod a počká, kým sa neobjaví aparát so zapnutou wi-fi. Canon vydal niekoľko odporúčaní, ako si udržať zrkadlovku v bezpečí:


Gašpar zatiaľ  nerokoval so žiadnou politickou stranou

BRATISLAVA. Bývalý policajný prezident Tibor Gašpar zatiaľ o svojom vstupe do politiky nerokoval so žiadnou politickou stranou. Uviedol to pre TASR v súvislosti s informáciami, že zvažuje politickú kariéru. "Doteraz som nerokoval o oficiálnom vstupe do politiky so žiadnym politikom, ani so žiadnou politickou stranou. Nie je to pre mňa prioritná otázka," uviedol pre TASR. Za svoju prioritu v súčasnosti označil komunikáciu s verejnosťou o "problémových veciach života spoločnosti, či ide o minulosť alebo aktuálne dianie". Na sociálnej sieti sa Gašpar nedávno vyjadril, že plánuje založiť bezpečnostný inštitút a venovať sa oblasti bezpečnosti na odbornej úrovni. Vstup do politiky označil za jediný zákonný spôsob, ako môže občan presadzovať svoj názor. To, či sa pre takýto krok rozhodne do budúcna, nevylúčil. Dodal však, že by sa musel "veľmi zamyslieť nad tým, ktorá zo súčasných strán má program a hodnoty blízke tým mojim". Tibor Gašpar bol v období rokov 2012 až 2018 prezidentom Policajného zboru SR. Z funkcie odišiel po vražde novinára Jána Kuciaka a jeho snúbenice Martiny Kušnírovej. Následne sa stal poradcom ministerky vnútra Denisy Sakovej (Smer), kde skončil 31. januára 2019 po medializácii kauzy lustrácie novinárov. Podľa slov ministerky tak urobil pre uvoľnenie atmosféry a zníženie tlaku na jeho osobu.


Americký akciový trh posilnil v reakcii na výsledky volieb

BRATISLAVA. Akciové trhy v USA v stredu rástli a index S&P 500 uzatvoril na štvortýždňovom maxime. Investori ocenili výsledky kongresových volieb, ktoré zodpovedali prevládajúcim očakávaniam. Výrazné zisky dosiahli technologické firmy alebo spoločnosti zamerané na spotrebiteľov. Index S&P 500 posilnil o 2,1 percenta na 2 813,89 bodu, Dow Jones tiež o 2,1 percenta na 26 180,30 bodu a Nasdaq o 2,6 percenta na 7 570,75 bodu.Väčšina akciových trhov v Ázii vo štvrtok posilnila, keď voľby v USA pomohli zmierniť obavy z náhleho posunu obchodnej a ekonomickej politiky Washingtonu.Hlavný tokijský index Nikkei 225 posilnil o 1,8 percenta na 22 486,92 bodu a juhokórejský Kospi o 1,3 percenta na 2 106,42 bodu. Hongkonský index Hang Seng vzrástol o 0,8 percenta na 26 348,12 bodu, zložený index šanghajskej burzy však klesol o 0,1 percenta na 2 638,82 bodu.


STĹPČEK JAKUBA FILAKaliňák to urobil protizákonne a ešte to aj celé predražil

Minister vnútra po kauze Bašternák už úplne stratil zábrany.

Keď sa prevalil Kaliňákov obchod s obvineným podnikateľom Ladislavom Bašternákom, ktorý zaváňal mechanizmom vyplácania provízií cez predaj nastrčenej firmy, napísal komentátor Marián Leško, že ak Kaliňák „zvládne túto kauzu, tak by zvládol aj vraždu v priamom prenose“. Kaliňák to zvládol. Kauza budovy klientskeho centra, ktorej podstata sa datuje rok pred voľby, len potvrdzuje, že už pred Bašternákom nemal Kaliňák zábrany. Teraz je však schopný bez mihnutia brvou obhajovať zjavnú lumpáreň, ktorej nezákonnosť potvrdil aj ÚVO. Budovu prenajal bez súťaže, zrekonštruoval bez súťaže a následne celú kúpil. Že to takto spraví ,oznámil dopredu a zaprisahával sa, že to vyjde iba na 12,75 milióna eur. A že keby to tak celé nebolo, môžeme (novinári) „žiadať jeho hlavu“. Nakoniec sa ukázalo, že to urobil protizákonne a navyše to ešte aj celé predražil. Azda nikdy nenastane situácia, ktorá preverí Leškov odhad. Ale každý minister s politickým svedomím by za kauzy, aké má Kaliňák, už dávno odstúpil.


Ombudsmanka chce oslobodiť deti od poplatkov za odvoz

Zákonník práce podľa Patakyovej zakazuje fyzickej osobe do 15 rokov prácu, z ktorej by plynul príjem.

BRATISLAVA. Verejná ochrankyňa práv Mária Patakyová sa obrátila na Ústavný súd (ÚS) SR s návrhom o posúdenie súladu zákona o miestnych daniach a miestnom poplatku za komunálne odpady a drobné stavebné odpady s ústavou. Ombudsmanka je totiž presvedčená, že deti nemôžu byť zákonom zaviazané platiť poplatky za odvoz a likvidáciu odpadu. Informoval o tom poradca pre médiá a komunikáciu Kancelárie verejného ochrancu práv Ján Glovičko. Patakyová zistila, že podľa zákona o miestnych daniach a miestnom poplatku za komunálne odpady a drobné stavebné odpady sa za poplatníka považujú aj deti. "Tento prístup a výklad zákona považujem za mimoriadne disproporčný, pretože na jednej strane ukladá deťom poplatkovú povinnosť a na strane druhej nijako nezohľadňuje fakt, že táto skupina bude len výnimočne disponovať majetkom, z ktorého by mohli svoju povinnosť splniť. Deti sú tak prostredníctvom napadnutého ustanovenia zákona vystavované povinnosti, ktorej splnenie od nich nemožno rozumne očakávať," vysvetlila. Zákonník práce podľa nej zakazuje fyzickej osobe do 15 rokov prácu, z ktorej by plynul príjem. Poukazuje pritom, že na dôsledky súčasnej právnej úpravy doplatili aj školopovinné deti v meste Žilina. Rodičia niektorých detí sa ocitli v situácii, v ktorej nezvládajú uhrádzať všetky poplatky za odvoz odpadu. Poplatky sú podľa ombudsmanky pritom vedené priamo na školopovinné deti, ktoré v dôsledku tejto situácie nemali, na rozdiel od nezadlžených detí v meste Žilina, právo na bezplatnú mestskú dopravu. "Len v meste Žilina je momentálne v exekúcii z dôvodu neuhrádzania miestneho poplatku za komunálne odpady a drobné stavebné odpady 259 detí vo veku do 15 rokov s celkovou výškou približne 15.500 eur a 78 detí do 18 rokov s výškou nedoplatku približne 5000 eur," spresnila Kancelárie verejnej ochrankyne práv s tým, že deti tak znášajú dôsledky za situáciu, ktorú nemôžu nijako ovplyvniť. Takáto situácia je podľa Patakyovej v rozpore s Ústavou SR, v zmysle ktorej sa pri obmedzovaní základných práv a slobôd musí dbať na ich podstatu a zmysel. Napadnuté ustanovenie môže mať za následok až popretie vlastníckeho práva detí. Ak si zákonný zástupca neplní svoju povinnosť, dieťa v momente dospelosti, keď si nájde prácu, môže čeliť exekúcii prvého príjmu. Ústava tiež garantuje deťom právo na osobitnú ochranu, ktorá v tomto prípade nie je podľa ombudsmanky poskytnutá. Napadnuté ustanovenie považuje verejná ochrankyňa práv za nepriamu diskrimináciu detí pochádzajúcich zo sociálne znevýhodneného prostredia.